
DISCIPLINAE  linguae  Latinae,  litterarum¬ 
que  Romanarum  ac  Latinarum  studiosi 
et  cultores  aevi  nostri  universim  in  duo 
castra  abeunt.  Una  eorum  sunt,  qui  Latina  lingua 
in  rebus  scholasticis  veluti  sermone  vivo  ac  praesenti 
tamquam  adminiculo  utuntur,  quos  ideo  Scholasticos 
appellamus.  Hi  fere  sunt  Magistri  ac  Professores  Se¬ 
minariorum  Sacerdotalium  iurisdictionis  atque  obe- 
dientiae  Pontificiae  Romanae.  His  adnumerandi  sunt 
omnes  sacerdotes,  Ordinesque  Religiosi  in  omni  ter¬ 
rarum  orbe,  atque  eruditi  saeculares,  sive  laici,  veluti 
professores,  advocati  atque  medici,  asseclae  Coetus 
Romani,  vel,  ut  vulgo  dicimus,  Ecclesiae  Romanae  in 
omnibus  terrae  gentibus.  —  Altera  castra  sunt  eorum, 
qui  a  Coetu  Romano  desciverunt,  et,  quoniam  civili¬ 
tatem  Romanam  exuere  nolunt,  has  disciplinas  con¬ 
servandas  prosequendasque  iudicant.  Verumtamen, 
quum  usum  sermonis,  et  exercitationem  in  rebus 
scholasticis  Latinis  defectione  amiserunt,  Latinam 

linguam  ex  auctoribus  Romanis  eruere,  atque  tan- 
quam  ab  extrinse'co,  in  usum  linguas  introire  tantant. 
Hos,  fortasse,  philologos  recte  appellabimus. 

Nos  in  medio  sumus,  utpote  qui  et  sermonem 
Latinum  callemus,  ususque  scholasticos  scimus,  nec 
philologiae  sumus  ignari. 

Cordatissimi  quique  ex  castris  philologorum, 
praesertim  ex  quo  gentes  e  nuperna  carnificina  emer¬ 
serunt,  haud  aliter  de  his  disciplinis,  quam  scholastici 
sentiunt,  palamque  praedicant  scientiam  Latinitatis 
non  modo  ad  culturam  Romanam  sarta-tecta  servan¬ 
dam  prorsus  ex  re  generis  humani  esse,  verum  etiam 
ad  animos  singulorum  civium  omnium  gentium  hu¬ 
manitate,  cultu,  fide,  probatis  moribus  imbuendos  su¬ 
premae  esse  necessitatis.  Quin,  nonnuli  haud  dubitant 
addere,  si  gentes  omnium  stirpium  ac  terrarurp  in 
pace,  in  concordia,  atque  intra  Ius  Gentium  perseve¬ 
rare,  tumultus,  seditiones  bellaque  evitare  velint, 
haud  posse  sine  adminiculo  unius  linguae  gentium, 
Latinae  nempe,  vivere,  quam  sine  aere. 

Atque  haec  est  causa  et  ratio  efficiens  seriei  vo¬ 
luminum  Classicorum  Montis  Spei ,  quorum  isthoc 
volumen  Insulse  Thesaurarise  est  quintum.  Quando¬ 
quidem  materia  substrata  huius  operis  navalis  ac  ma¬ 
ritima  est  atque  piratae,  ab  omnibus  litteris  Romanis, 
linguaque  Latina  maxime  aliena,  nihil  enim  in  hoc 
genere  a  Romanis  ad  nostrum  aevum  derivatum  est, 

vix  quisquam  mortalium  proinde  animum  induxerit 
ad  fabulam  istius  indolis  Latinitate  donandam.  Ve¬ 
rum  tamen  si  Latina  4ingua  se  ad  quidpiam  auden¬ 
dum  ineptam  comprobaret,  quatenus  nempe  doctrina 
humana,  non  lingua  ipsa,  deficeret,  tamen  fatendum 
esset  Latinam  linguam  ad  usus  modernos  aptam  non 
esse,  ac,  proinde,  inutilem,  nec  in  scholarum  curricu¬ 
lis  ferendam.  Atqui  haec  ipsa  est  philologorum  “con¬ 
fessio  fidei.”  Quum  vero  nobis  persusissimum  esset 
prorsus  nihil  in  hominum  mundo  dari  quod  Latine 
edisseri  —  imo  melius  quam  idiomatibus  modernis  — 
nequiret,  nihil  supererat,  nisi  ut  fiduciam  nostram 
factis  confirmaremus.  Ausi  itaque  sumus  tam  tersa  ac 
proba  Latinitate  quam  qua  pares  eramus,  incredibile 
tentare,  nova  verba  Latina  creare,  aut  adaptare, 
nullis  verbis  barbaris  admissis;  atque  haec  est  novitas 
rei,  quam  Humanissimis  Lectoribus  in  omni  orbe  hoc 
volumine  complexam  porrigimus. 

,  '  i  -i  •  .  > 

I.  V ocabvla  Nova. 

Ab  amico  semel  iterumque  audivi  memorari  ma¬ 
chinamentum  in  Palatio  Vaticano,  Romae,  in  sedibus 
Latinitatis,  quo  homines  aut  merces  aliaque  onera  in 
sublime  tolluntur,  aliquo  vocabulo  Graeco  appellari. 
Atqui  machinamentum  illud  notissimum  in  historia 
Romana  est,  partim  ad  tollendam  aquam,  partim  mi- 


% 

$ 


IV 


\ 


lites  in  muros  hostium,  saepius  descriptum  (Liv.  24, 
34,  Sil.  Ital.  14,  320,  ss),  sed  non  nominatur,  sed  Fla¬ 
vius  Vegetius  Renatus  (Instit.  Rer.  Milit.  4,  21)  per¬ 
inde  atque  ^Eneas  in  suo  tractatu  “De  Toleranda  Ob¬ 
sidione”  (Cap.  IX. )  bis  memorat  sub  nomine  tolleno¬ 
nis,  cuius  effigiem  etiam  fert  editio  Lugd.  Batav. 
anni  1645. 

Hoc  exemplo  tantum  sit  ad  ostendendum  non 
omnia  Romanis  ignota  fuisse  quae  ipsi  nesciamus,  nec 
proinde  novis  vocabulis  opus  esse,  nisi  prius  certe 
constat  rem  prorsus  novam,  ac  Romanis  ignotam  es- 
se.  Ut  addam  exemplum  alterum.  Conclamatum  in 
toto  mundo  est  paucis  annis  ab  hinc,  quum  par  rota¬ 
rum  fabricatores  commenti  sunt,  cui  singuli  insidere, 
atque  celerius  vehi  possent.  Nomen  aptum  ad  nostra 
usque  tempora  nullis  linguis  ei  repererunt,  et  in  sua 
inscitia  continuo  ad  vocabula  Latina  aut  Graeca  re¬ 
cursant  et  ineptiunt,  veluti  velociped,  bicycle,  quum 
si  vel  parum  Latine  scirent,  reperirent  vocabulum 
Romanum  birotam. 

Minime  igitur  existimandum  est  Latinam  lin¬ 
guam  esse  impotem,  modernas  autem  terminis  tech¬ 
nicis  scatere.  Quin  contra.  Technici  et  fabri  parum 
aut  nihil  sciunt  Latine,  et  quum  suae  linguae  eos  fal¬ 
lunt,  pro  salute  sua  ad  Romanos  Graecosque  recur¬ 
sant,  ibi  autem,  quum  sint  imperiti,  inepta  vocabula 

exquirunt,  unde  fit  ut  termini  technici  modernorum 
idiomatum  fere  omnia  absurda  et  absona  reperiantur. 

Machinatores  et  fabri  ac  technici,  qui  machina¬ 
menta  comminiscuntur,  partes,  saltem  Anglica  verna¬ 
cula,  digitos,  ungues,  pedes,  genua,  oculos,  talos, 
plantas,  cubitos,  simios,  caudas,  et  huius  generis  no¬ 
minibus  appellant.  Quum  vernacula  haud  sufficit, 
praesertim  apud  chemicos,  ad  Latinam  Graecamque 
linguas  recurrunt,  quae  vocabula  quam  ipsi  penitius 
non  intelligunt,  monstra  Latinitatis  et  Graecitatis 
creant,  uti  aviare,  submarinum,  basis ,  automobile t 
locomobile,  locomotivum,  motor ,  tractor ,  elevator , 
cafeteria,  restaurant ,  vitamen,  et  sic  deinceps.  Vi¬ 
deamus  singula: 

1.  Aviare,  aviatio,  aviator,  verba,  quibus  vola¬ 
tum  hominum,  navigationem  aeream  ac  navigatorem 
nostri  technici  significari  volunt.  Ipsi,  utique  de  avi 
cogitant,  quasi  muscae,  culices,  papiliones  ac  vesper¬ 
tiliones  non  aeque  volent.  Nesciunt  enim  verbum  id- 
genus  Latine  nullum  esse ;  si  autem  esset,  significa¬ 
ret  a  via  in  avia,  devia  (sine  via) ,  in  tesqua,  in  de¬ 
serta  aliquam  deducere.  Latine  eiusmodi  homines 
aeronautas  appellamus.  Verum  si  e  volare  nova  fin¬ 
gere  volumus,  licet  eos  volucrios,  naves  volucrias 
alites ,  alivolas  appellare. 

2.  Submarinum,  vocant  navim,  quae  ad  arbitri¬ 
um  sub  aquam  mergi  et  emergi  potest.  At  inepte  di- 

ctum.  Sub  mari  nihil  aliud  est  quam  terra,  cuncta 
alia  sunt  in  mari.  Tum  navis  idgenus  non  modo  in 
mari,  sed  in  lacubus,  fluminibus,  vino  et  lacte  quoque 
mergeretur.  Latine  id  nos  mer gulam  appellamus, 
quoniam  habemus  mergum,  mergulum,  mergitem, 
quia  vero  de  navi  agitur,  placuit  formam  f cemininam 
in  usum  convertere. 

3.  Basis  linguis  modernis  in  diversissimos  usus 
adhibetur,  etiam  volunt  ea  stationem  mergularum 
significare  occultam,  unde  mergularii  suum  victum, 
arma  et  iacula  clam  hostibus  commode  comparare 
possint.  Nos  eam  suppetiarium  appellamus. 

4.  Automobile  figmentum  Francicum  imperitissi¬ 
mum,  quo  nihil  est  revera  auto-immobilius.  Homo  est 
automobilis,  animalia  cuncta  sunt  automobilia,  sed 
machilla  ea  non  est.  Itaque  placuit  nobis  id  Latine 
digam  nominare,  ad  normam  bigarum,  trigarum, 
quadrigarum,  in  quibus  iga  iugum  significat,  d 
autem  in  nostro  vocabulo  de,  i.  e.,  deiugum,  d- iugum, 
sine  iugo. 

5.  Locomobile,  locomotivum,  figmentum  —  ut 
putamus  —  Americanum.  His  autem  vocabulis  par- 
tim  machinam  portabilem,  partim  talem  designare 
cupiunt,  quae  vehicula,  carros,  vectacula,  e  loco  in 
locum  divectare  valeant.  At  sol,  terra  omnia  corpora 
coelestia  locomobilia  sunt;  atque  in  hoc  mundo  nostro 
partim  Sol  ipse,  partim  vis  attractiva  molis  telluris 

sunt  sola  locomotiva.  Proinde  aequum  existimavimus 
nomen  machinae  effingere  ex  iusta  radice  Romana, 
cieo ,  verbo  probo,  et  Metrum  appellare,  quo  nihil  aliud 
denotaretur  quam  machinamentum  ad  vectandos  car¬ 
ros  quacunque  re  oneratos. 

6.  Motor ,  tractor,  elevator,  vocabula  Latina 
quidem,  sed  inepte  applicita.  Per  primum  enim  cie- 
trum,  sive  cietorium  volunt  indicare,  quod  alias  ma¬ 
chinas  in  motum,  cursum,  versationem  agat,  verset 
atque  motet,  quod  eapropter  motatorium  posset  vo¬ 
cari;  alterum  praesertim  agricolarum  cietorium  est, 
quod  aratra  —  unum  aut  plura  —  “discos,”  hirpices, 
per  arva  vectet,  non  modo  “trahat,”  quod  ex  tractio¬ 
ne  vectura  non  necessario  sequitur.  Denique  elevator 
hoc  sensu  est  idem  quod,  ut  supra  ostendimus,  Ro¬ 
manis  tolleno  vocabatur.  Sciendum  praeterea  est  prae¬ 
ceptum  Emmanuelis  Alvari,  de  terminatione  —  or  : 

“ OR  maribus  servit,  muliebris  demitur  arbor” 

quod  significat  omne  nomen  substantivum  Latinum, 
quod  in  -or  exit,  personam  marem,  h.  e.,  hominem , 
non  machinamentum,  rem  neutri  generis,  denotare. 

7.  '  Cafeteria,  videtur  esse  figmentum  Hispani¬ 
cum,  eodem  modo,  quo  in  locum  vocabuli  Romani 
classici,  “peditatus,”  infanteriam,  h.  e.,  turbam,  ca¬ 
tervam,  agmen  “infantum,”  loco  “pubis  Romanae,” 
“iuventutis  Romanae”  supposuerunt.  Verumtamen  in 

sua  inscitia  nesciebant  —  teriam  Latine  -tarius,  -ia, 
-um  esse,  in  qua  terminatione  t  pars  radicis  est,  quo 
tamen  caffa  (cah-ve)  caret.  Latine  caffariam  (taber¬ 
nam)  vocare  licebit. 

8.  Restaurant ,  verosimile  est  Francorum  delira¬ 
mentum  esse.  Participium  Praesentis  Latine  semper 
Subiectum  activum,  ergo  plerumque  hominem  deno¬ 
tat,  itaque  restaurans  homo  est,  non  locus.  Latine 
ganeam ,  popinam ,  cauponam  istiusmiodi  locum  ap¬ 
pellamus.  Non  nostrum  vocabulum  est,  sed  memora¬ 
mus  tamen  ut  rem  inconditam  e  centenis  millibus 
“terminorum  technicorum”  idiomatum  modernorum. 
E  novissimis  chemicorum  esto 

9.  Vitamen,  vel,  ut  ipsi  ambigui  scribunt,  vita- 
mine ,  atque  vitamin,  quo  aliquid  recens  inventi  ex 
genere  substantiarum,  quibus  vita  humana  nititur, 
in  quibusdam  cibis.  Imperitus  Latinitatis  medicus, 
aut  chemicus  fando  audivit  formativam  particulam 
-men,  atque  -mentum;  sed  iam  nesciebat  eam  verbis 
tantum  appendi,  non  autem  nominibus  substantivis, 
sic,  ligamen ,  certamen ,  luctamen ,  h.  e.,  ligo,  certo, 
luctor.  Quum  hoc  sit  principium,  vitamen ,  composi¬ 
tum  e  vito ,  vitare ,  devito,  evito,  loco  vitam  gignen¬ 
di,  aliquid  evitandum  suadet. 

Sufficiant  haec  pauca  memorasse  ad  ostendendum 
Benevolis  Lectoribus  idiomata  moderna  suis  terminis 
technicis  minime  gloriari  posse  si  trutinae  rationis  in- 


IX 


iiciantur  et  cum  Latinis  sive  Romanis,  sive  Medii  iEvi, 
sive  nostrae  propriae  creationis  compensentur.  Romani 
a  nobis  vestitu,  alimento,  domibus,  supellectili,  arti¬ 
bus  fabrilibus,  agricolatu,  mercatu,  itinere  faciendo, 
ludis,  moribus  multum  differebant.  Nec  tamen  existi¬ 
mandum  est  iis  in  omni  humana  occupatione  verba 
defuisse ;  sed  magna  pars  litterarum  Romanarum  in¬ 
tercidit,  nec  verborum  monumenta  ad  nos  pervene¬ 
runt,  prohinc,  etiamsi  in  vita  Europaeorum  quotidiana 
usque  multa  vocabula  ut  Latina  circumferuntur,  ta¬ 
men,  quoniam  nulla  scripta  auctoritate  confirmantur, 
iis,  saltem  publice  scribendo,  uti  nemo  audet.  Quid  de 
mercibus  plumariarum,  tenuariarum,  ubi  muliercula¬ 
rum  stolae,  subarmalia,  strophia,  mitellae,  infulae,  pa¬ 
tagia,  centenaque  alia  munditiei  paraphernalia  para¬ 
bantur,  venibantque  omnino  ut  in  nostris  tabernis, 
nulla  fuerunt  nomina?  Fuerunt  certe,  ac  plurima  ho¬ 
rum  etiam  hodie  exprimi  queunt,  perinde  ut  in  omni 
negotio  et  industria,  in  fabricatura,  mercatura,  tabel¬ 
laria,  argentaria,  bastagaria,  modo  sciamus.  Haud 
exigua  pars  eiusmodi  vocabulorum  in  variis  meis  li¬ 
bris  iam  evulgata  est,  sed,  fortasse  maior  necdum  de¬ 
scripta  est.  Si  fata  siverint,  fortasse  caetera  quoquae 
litteris  committam. 

II.  Orthographia  et  Etymologia. 

Usque  quo  philologia  penetraverit,  imperitosque 
a  vero  seduxerit,  exemplo  sit  catalogus  librorum  scho¬ 
lasticorum  atque  liturgicoram,  in  Italia  impressus  et 
evulgatus,  qui  casu  nobis  sub  oculos  cecidit.  Tametsi 
in  eo  nulla  est  affectatio  elegantiae  sermonis,  quin 
ipsa  adeo  Romana  Latinitas  negligitur,  mirum  admo¬ 
dum  est  documenta  dogmataque  Philologias  Germa¬ 
nicae  inter  vocabula,  ut  posta,  maroquin,  chagrin,  aut 
Romana,  uti  Status,  libros  arcessere,  scaturire  (in 
bonam  partem),  aut  Graeca,  uti  praxis,  paradygma 
(Graecis  paradeigma  est),  reperiri,  veluti  apparant, 
latina,  Hebraica,  praeca,  -ius,  iuxta,  eius,  tum  jus,  ejus, 
caelum,  caelum,  parochus  atque  paroeciae.  Si  iam 
haec  lues  philologiae  Germanicae  etiam  in  Italia  gras¬ 
satur,  quin,  quod  longe  plus  est,  in  ipse  medulla  La¬ 
tinitatis,  in  Hierarchia  Romana,  conservatrice  prisca¬ 
rum  veritatum  avitorumque  morum  bacchatur,  iuva- 
bit  pestilentiae  istius  ab  altioribus  fontibus  repetere 
originem. 

Ingenia  Germanorum  in  speculationes  Meta- 
physicas  tam  prona,  post  vicissitudines  ieiunas  Leib- 
nitz,  Immanuelis  Kant,  Fichte  atque  Hegel,  quibus 

nihil  demonstratum  est,  ad  subruenda  instituta  Chri¬ 
stiana  conversa  sunt,  instaurata  “Critica  penitiori,” 
quibus  et  vita  exsistentiaque  Iesu  in  dubium  vocata  * 
sunt,  fides  biblica  primum,  deinde  fides  historiae  Grae¬ 
ciae,  denique  Romae  negata,  et  cuncta  ad  fabulas  rela¬ 
ta  sunt.  His  permotus  Schliemann  opus  effodiendae 
Troiae  suscepit.  Dum  haec  fiebant  Franciscus  Bopp1 
indagabat  origines  linguarum,  opusque  suum  dimidio 
saeculi  superioris  evulgavit.  Ingentem  animorum  sus¬ 
citavit  in  omni  Republica  Litteraria  motum.  Corssen2. 
collectis  veteriorum  philologorum  de  antiquitatibus 
linguae  Latinae  operibus,  fructum  eorum  suamque 
doctrinam  duobus  voluminibus  protulit,  praemium¬ 
que  Academiae  Berolinensis  reportavit.  His  incitatus 
W.  Brambach3  opus  doctum  edidit  de  ratione  ortho¬ 
graphiae  Latinae  de  novo  instituenda,  Theodorus 
autem  Mommsen  de  Historia  Romana  prorsus  e  ra¬ 
dicibus  evertenda  ac  de  novo  struenda.  Praecursor 
tamen  his  omnibus  exstitit  Fridericus  Tiburtius 
Magister  linguae  Latinae  in  Schola  ad  Stae  Catharinae, 

1.  Franz  Bopp,  Vergleichende  Grammatik  der  Sanscrit, 
Send.  Armen.  Griech.  Lat.  &c.,  2te  umgearbeitete  Auflage,  3  Baen- 
de,  Berlin,  1857 — 63. 

2.  W.  Corssen,  Uber  die  Aussprache,  Vocalismus  und  Be- 
tonung  der  Lateinischen  Sprache,  2  Baende,  Leipzig,  1858—59; 
2te  Auflage,  Leipzig,  1868—70. 

3.  W.  Brambach,  Die  Neugestaltung  d.  Lateinischen  Or- 
thographie  in  ihrer  Verhaeltnisse  zur  Schule,  Leipzig,  1868. 

Liibec,  qui  1822°  libellum  utilissimum  edidit  de  Mo¬ 
do  Coniunctivo  Latino  Grsecoque  in  Systema  redi-  ’ 
•  gendo,  qui  primus  nos  docuit  quid  Grammatici  Ro¬ 
mani  per  Coniunctivum  atque  Subiunctivum  intelle¬ 
xissent. 

Interim  etiam  Corpus  Inscriptionum  Romanarum 

% 

novae  recensioni  subiectum  est  sub  auspiciis  Theodori 
Mommsen  multis  additamentis  auctum.  Sine  dubita¬ 
tione  maximi  momenti  harum  erat  Monumentum 
Ancyranum ,  1554°  a  legatis  Ferdinandi  I.,  Impera¬ 
toris  Sacri  Romani  Imperii,  Regisque  Hungariae  ad 
Portam  Sublimem,  Antonio  Verantio,  Archi- 
episcopo  Agriensi  (Hungaris  Eger)  atque  Fran- 
cisco  Zay,  Ancyrae  (modo  A ngor a)  in  Galatia,  in¬ 
ventum,  a  pluribus  interpretatum,  praesertim  a 
Iusto  Lipsio,  atque,  postquam  eius  versio  Graeca 
quoque  inventa  esset,  a  Io  anne  Franzio,  denique 
commentariis  illustratum  est  ab  A.  W.  Zumptio. 

Dum  haec  summa  studia  philologica  in  Germania 

agitabantur,  reliquae  gentes  stolida  inertia  mirantes 

circumstabant  attonitae.  Studiosi  omnium  gentium 

Sc.  Universitatibus  eo  itare  coeperunt,  dempta  fere 

sola  Francia  ac  fortasse  Hispania.  Angli  suam  linguam 

* 

Latinam  enuntiandi  rationem  examini  subiecerunt, 
atque  anno  1872°  enuntiationem  Romanam  adopta¬ 
runt,  quos  post  annos  tres  Americani  secuti  sunt, 
quod  gloria  utriusque  gentis  dictum  sit. 

Disquisitionibus  his  summis  in  Germania  unum 
tantum  defuit,  bona  fides .  Non  enim  verum  quaesi¬ 
verunt  Germani,  sed  argumenta  ad  suas  praeconce- 
ptas  doctrinas,  atque  praeiudicia  iam  pridem  parata, 
suffulcienda.  Ostendendum  enim  erat  universo  mun¬ 
do  omnes  omnino  philologos  in  toto  terrarum  orbe 
errare,  semperque  errasse,  atque  paucos  suos  philo¬ 
logos  doctrina  cunctis  praestare  et  antecellere. 

Quidnam  ergo  tantis  moliminibus  effectum  est? 
Prorsus  nihil. 

Ne  unus  quidem  codex  Romana  scriptus  manu 
repertus  est;  nec  unus  quidem  saeculo  VII  aut  VI 
antiquior,  nec  ullus  quem  longe  doctiores  interpretes 
Latini  non  perquisivissent. 

Soli  itaque  Latinitatis  fontes  manserunt,  qui 
antea  fuerunt,  sermo  vivus,  praesertim  Hierarchiae 
Romanae,  eiusque  alumnorum;  lapides,  marmora,  ta¬ 
bulae  aheneae,  numismata,  atque  nummi  Romani,  in¬ 
scriptiones  Graecae,  opera  Grammatica  Romanorum  et 
Graecorum. 

Unde  ergo  manat  illa  ingenti  audacia  in  omni 
mundo  circumlata  venditataque  Germanorum  scien¬ 
tia?  Ac,  tandem,  quid  nos  docet  stupenda  illa  Ger¬ 
manorum  eruditio  et  doctrina? 

Respondemus  ad  primum:  Accuratius  examen 
“optimorum”  codicum,  philologi  Germanici  causantur 
et  affectant.  Ad  fidem  suam  tuendam  ac  sustinendam 

in  omnibus  suis  editionibus  incredibili  industria  ex¬ 
scripserunt  “variantes  lectiones,”  ex  quibus  dein  ipsi 
selegerunt  quod  ratum  et  acceptabile  sibi  videba- 
tur.  At  horum  codicum  nullus  praestat  alteri:  nullus 
est  Romanus,  omnes  sunt  monastica,  nullus  est  ma¬ 
ioris  fidei  quam  alii  libri  monastici  et  scholastici, 
quos  iidem  ipsi,  philologi  Germanici  in  nullo  numero 
habent.  Praeterea,  ipsi  non  exscriperunt  illos  “opti¬ 
mos  codices,”  sed  scribendi  rationem  data  opera  per¬ 
verterunt,  h.  e.,  ubi  cum  dogmatibus  Brambach  con¬ 
gruebant,  exscripserunt,  ubi  differebant,  ad  mentem 
Brambach  adulteraverunt.  Praecepta  Brambach  sunt 
sicuti  Alcoranus:  quidquid  cum  iis  concordat,  est 
dogma;  quidquid  differt,  est  haeresis. 

Respondemus  ad  alterum :  Nihil  est  in  Gramma¬ 
ticis  Romanis,  in  caeteris  auctoribus,  in  codicibus,  la¬ 
pidibus,  tabulis,  nummis  ac  numismatibus  erroneum, 
dubium,  ambiguum,  ignarum,  nisi  palpabiliter  stul¬ 
tum,  ac  puerile,  quod  Germani  non  corraserint  ad 
subruendam  traditam  patrum  orthographiam.  Prisca 
superstitio  thelogorum,  quasi  Latina  lingua  ex  He¬ 
braica  derivata  sit,  cessit  superstitioni  novae,  Boppia- 
nae,  suorumque  fanaticorum,  quasi  Latina  lingua  e 
sanscritica  originem  traxerit,  negando  etiam  manife¬ 
stissimam  originem  Graecam,  aut  Semiticam,  quum 
nemo  sobrius,  sanus  et  cordatus  negaverit,  ipsis 
Grammaticis  Romanis  sic  asserentibus  ac  docentibus, 

plurima  vocabula  praesertim  Graecitati  ^tolicae  debe¬ 
ri  ;  cui  nos  etiam  linguam  Hebraicam  aliasque,  adnu- 
merare  possumus.  Siquando  fit  —  fit  autem  continuo 
—  ut  philologus  Germanus  in  incitas  agatur,  quum 
eum  fateri  fontem  sui  mendacii  —  propter  nimiam 
stultitiam  pudet  —  describit  ementitam  orthogra¬ 
phiam,  hunc  fere  in  modum:  caelebs  (non  eoe ...), 
aut  simpliciter,  harena  (melius  quam  arena)  vide 
Brambach,  Ribbeck,  &c.  Videamus  modo  quaedam 
particularia. 

Aspernantur  diphthongos  se  atque  ce,  easque 
omnino  exterminare  conantur,  atque  a  e,  oe  scribi 
praecipiunt.  Quid  est  verum?  Romani,  si  non  inde 
ab  initio,  h.  e. ,  a  temporibus  Belli  Punici  primi,  certe 
a  temporibus  classicis  non  modo  has  litteras  in  singu¬ 
lares  formas  redegerunt,  verum  etiam  innumera  in¬ 
tegra  vocabula  in  paucas  litteras  contraxerunt,  quae 
modernis  typis,  nisi  speciales  typi  delineentur  atque 
cudantur,  exprimi  nequeunt.  Quicunque  in  bibliothe¬ 
cis  inscriptiones  Romanas  aut  specialibus  typis,  aut 
photographia  repraesentatas  propriis  oculis  videre 
cupiant,  facile  sese  convincent. 

2.  Nolunt  tolerare  vocabula  composita,  uti  res - 
publica ,  agricultura,  nihilominus,  verumtamen, 
quandoquidem,  et  his  similia.  Atqui  respublica,  lon¬ 
ge  diversa  est  res  a  re  publica;  agricultura  ab  “agri- 

cultura;”  nihilominus  a  nihilo  minus,  quod  obtusa 
Germanorum  mens  perspicere  non  videtur. 

3.  Debent  perpetuo  adversari  ob  nullam  causam 
nisi  malevolam  simultatem;  etenim  ubi  nos  consonan¬ 
tes  duplicamus,  illi  simplificant ;  ubi  nos  simplici  uti¬ 
mur,  illi  duplicant,  sic :  nobis  bacca,  illis  baca;  nobis 
brachium ,  illis  bracchium.  Causa?  “Optimi  codices?” 

4.  Usque  ad  saeculum  VHI-um  litterae  minusculae 
in  orbe  Romano  omnino  ignotae  fuerunt;  proinde 
nullus  unquam  Romanus  vidit  litteras  a,  b,  c,  d,  e, 

'  &c.,  sed  tantam  maiusculas,  A,  B,  C,  D,  &c.,  et  ta¬ 
men  Germani  initia  omniqm  carminum  cum  minu¬ 
sculis  scribenda  iubent,  non  sua  lingua,  sed  Latina 
tantum,  sic : 

Iustum  et  tenacem  propositi  virum 
non  civium  ardor,  prava  iubentium; 
non  vultus  instantis  tyranni, 
mente  quatit  solida  nec  auster. 

5.  Spiritum  h  praefigunt  vocabulis  ubi  nullus 
eius  est  usus,  delent,  ubi  esse  deberet ;  sic,  umerus , 
quia  Graece  Sfios;  sed  si  nos  Graece  citamus,  illi  re¬ 
spuunt.  At  Graeci  etiam  oivos  scribunt,  nos  tamen 
vinum,  et  innumera  alia.  Umus  (melius  quam  hu¬ 
mus);  harena  (melius  quam  arena.)  Ecqui?  Alterum 
est  humus,  ex  humido,  ex  humore;  alterum  ex  areo , 

aresco ,  ardeo.  At  non  verum  quaeritur,  sed  dogmata 
fulciuntur. 

6.  Nomina  propria,  si  adiectiva  fiant,  minusculis 
sunt  scribenda:  est  praeceptum  linguae  Germanicae 
(quod  Germani  nomina  substantiva  omnia  maiusculis 
scribunt),  itaque  romanum,  graecum,  hebraicum,  per- 
sicum,  gallicum,  alexandrinum,  sunt  scribenda,  siqui¬ 
dem  Latina  lingua  Germanicae  originis  est,  ut  Func- 
Cius1  Germanus  quondam  docuit,  et  plures  alii..  Ita 
etiam  tituli  librorum,  nomina  mensium,  etiam  tituli 
honorifici,  secundum  regulas  linguae  Germanicae 
scribendi  sunt. 

7.  Ex  licentiis  poeticis  dogmata  creantur :  quat¬ 
tuor,  repperi,  rettuli,  luppiter.  Radicales  quorundam 
vocabulorum  aut  omnino  sunt  breves,  ut  repente, 
aut  communes  per  positionem,  ut  retro,  quum  poeta 
vocali  longa  eget.  Fere  omnes  igitur  poetae  consonan¬ 
tem  insequentem  duplicant  ut  vocales  eiusmodi  lon¬ 
gae  fiant,  aut  si  sint  longae,  sed  non  satis  manifeste, 
ut  in  quatuor,  duplicando  t  id  manifestum  fit.  Sic 
enatae  sunt  geminatae  consonantes.  At  Hero  Brambach 
satis  hoc  causae  est  ut  dogmata  inde  concoquat,  et  ea 
vocabula  omnino  sic  scribenda  imperet. 

8.  Condicio,  natalicia,  provincia,  Porcius,  con- 

1.  Ioh.  Nicolai  Funccii  Marburgensis  De  Origine  et  Pueri¬ 
tia  Latinae  Linguae,  libri  duo.  Marburgi  Cattorum  1735. 

cio,  anclia.  Hi  profecto  errores  Romanorum  sunt,  cum 
furore  tamen  a  Germanis  cooptati.  Nescio  quo  pacto, 
aures  Romanorum  similitudinem  quandam  inter  so¬ 
nos  ci  et  ti  audiverunt,1  quam  nos  non  audimus.  Mar¬ 
cus  T.  Varro  in  suo  libello  De  Re  Rustica  adventan¬ 
tem  ad  colloquium  Marcum  Portium  Catonem,  tam¬ 
quam  peritum  rei  pecuarise,  praesertim  suum,  Por¬ 
cium  (ex  porcus ,  i)  appellat.  Etiam  sine  dubitatione 
constat  Romanos  constanter  provinciam  scripsisse. 
Atqui  aeque  certum  est  verbum  hoc  ex  provenio,  -ire, 
-ni,  -tum  derivari,  atque  consules  sortibus  diremisse 
quae  ad  quemque  proveniret,  cuius  e  supino  deductum 
nomen  provintiae.  Prorsus  eodem  modo  conditio,  ex 
ditio,  - nis ,  ex  dives,  -itis,  quasi  divitio.  Ita  omnia 
alia  in  hoc  genere,  Germani  antea  contionem,  scripse¬ 
runt,  postea  concio  factum  est,  asserebantque  fieri 
ex  cieo,  ciere,  civi,  citum.  At  si  ita  esset,  inde  fieret 


1.  Modo  etiam  iam  Germani  agnoscunt  et  fatentur  hunc 
errorem  esse,  sed  tamen  sequioris  aetatis  esse  volunt,  quum  con¬ 
trarium  eius  rei  non  modo  ex  Varrone  sed  etiam  ex  antiquioribus 
lapidibus  constat.  Kiihner  allegat  inscriptionem  Africanam  lilii 
saeculi  ubi  terminac(iones),  et  definiciones  leguntur;  item  ex 
Lucania,  saeculi  IV,  disposicionem  et  ex  provintiis  Gallicis  saec. 
Vll-mi,  negociator,  recordacio,  oracio,  Stacius,  deposicio ;  sed 
negat  in  MSSis  suspitio,  convitium ,  conditio,  ditio  recte  scri¬ 
pta  esse,  sed  per  ci  debebant  scribi,  quia  sunt  ex  specio,  convicium 
(ex  convoco!!  —  quasi  tunc  non  convocatio,  aut  convictio  esset, 
quid  absurdius?);  at  dogmata  sunt  demonstranda,  non  veritas 
quaerenda. 


concitio :  quum  hoc  non  quadrasset,  rediverunt  ad 
contionem,  quam  contractam  ex  conventio  esse  ar¬ 
bitrantur. 

9.  Epistula ,  adulescens ,  susurri,  setius.  Horum 
ultimum  proprie  ad  priorem  classem  pertinet,  est 
enim  archaismus  contrarius  priorum,  h.  e.,  ti  pro  ci. 
At  Brambachiani  semper  contrarii  esse  cupiunt.  Certe 
nullus  grammaticus  Germanicus  est  quin  sciat  ver¬ 
bum  id  esse  e  sequor,  sequior,  secus,  secius.  Satis 
sciunt,  sed  contra  agnitam  veritatem  luctantur.  Epi¬ 
stula  etiam  ut  susurri  agnitae  veritatis  impugnatio  est. 
Nemo  scit  melius  Germanis  epistolam  €ttu7to\t|v  Grae¬ 
corum  esse,  susum  autem  sursum.  Fortasse  in  aliquo 
lapide  ignarus  faber  Romanus  ita  sculpsit,  more  alio¬ 
rum,  uti,  frustula,  chartula  muliercula;  sed  Hero 
Brambach  ad  dogma  cudendum  etiam  hoc  satis  est. 
Adulescens  quoque  impugnatio  agnitae  veritatis  est 
mala  fide  factum  ab  aliquo  Romano  ignaro,  quod 
Brambach  ingenti  appetentia  confestim  amplexus  est. 
Dicant  tamen  quidquid  velint,  vocabulum  est  ex 
oleo,  olere,  redoleo,  oleum,  aboleo,  adoleo,  adolesco, 
h.  e.,  ad  oleum,  olentem,  fragrantem  iuventatis  aeta¬ 
tem  pervenio;  aboleo,  est  contrarium,  amitto  oleum, 
fragrantiam,  olidus,  -a,  -um,  =  foetidus,  -a,  -um. 

10.  Civitatium,  parentium,  infantium,  errores 
saeculorum,  sed  Germanis  gratissimi.  Fere  innumeri 
interpretes  vetustissimi,  qui  quum  eleganter,  “more 

Romano,”  scribere  affectabant,  Genitivum  pluralem 
Tertiae  in  -mmlfinxerunt.  Germani,  utique,  ambabus 
manibus  errores  hos  apprehenderunt,  atque  stultissi¬ 
mis  argumentis  ex  incrementis  Genitivi  conantur  et- 
iamnum  suffulcire.  At  veritas  non  inde  petenda  est 
sed  ex  quaestione,  utrum  ea  nomina  sint  substantiva, 
an  adiectiva,  an  participia  pura.  Si  primum,  Geniti¬ 
vus  erit  -um,  Abi.  sing.  -e;  si  alterum,  aut  tertium, 
Abi.  s.  erit  -i,  Genitivus  pl.  autem  -ium.  Civitas  est 
nomen  subst.,  parens,  atque  infans  perinde.  Parens 
quidem  participium  praesentis  nunquam  fuit  et  nun¬ 
quam  erit,  quoniam  verbum  est  pario,  cuius  part- 
praesentis  est  pariens,  non  parens.  Contra,  infans  es¬ 
se  potest  utrumque :  si  nomen,  erit  infante,  infan- 
tum;  si  participium,  -ti,  -tium. 

11.  Conlegium,  intellego,  adpello,  sunt  delira¬ 
menta  helleborosorum  ac  lymphaticorum  omnium 
saeculorum;  non  est  inventio  Germanica,  sed  sunt  iis 
praeter  morem  chara.  Offendimus  haec  in  lapidibus 
incisa  ex  temporibus  Romanis  ut  innumera  absurdis¬ 
sima,  ita  absurda,  ut  ne  vel  Germani  quidem  audeant 
ea  repetere.  Hijplerique  erant  analphabeti,  ex  audito 
dictabant  fabris  quid  lapidibus  inciderent,  et  quum 
ornate  dicere*vellent,  istiusmodi  monstra  dictaverunt. 
At  Germani  argumenta  suppeditant,  atque  manife¬ 
stos  errores  sustinere  conantur,  praescribentes  quae 
praepositiones  quibus  consonantibus  suas  assimi- 

lent,  non  tamen  praescribunt  obficium;  possent,  si- 
vellent. 

12.  Femina,  femur,  femen,  feteo,  cena,  sunt 
testimonia  foedae  inscitiae  Germanicae.  Suspicantur 
quidem  priora  e  Graeco  4^°*,  phyo,  generare,  produ¬ 
cere,  educere,  et  de  plantis  et  de  hominibus,  sed  quia 
nesciunt  progressum  derivationis,  quemadmodum  ex 
v  Graeco  Romani  ce  fecerint,  oe  abolere  suamque  stul¬ 
titiam  per  e  ei  sufficere,  quam  traditam  orthogra¬ 
phiam  praeservare  maluerunt.  Est  verbum  Latinum, 
quod  hic  exscribere  nolo,  ex  quo  fi t  foetus;  per  -men, 
particulam  formativam  obtinetur  fcetumen,  foemen, 
foemina,  foemur.  Graecum  u  Romani  plerumque  per 
u  reddunt,  veterrimi  autem  Romani  u  per  oe  reddide¬ 
runt,  uti  Poeni,  =  punicus;  poena  =  punio;  moenia, 
=  munio;  sic  enata  sunt  foemina  (fumina),  foemen, 
&c.  Foeteo  est  ex  poeteo,  puteo,  putidum,  putresco, 
&c.  Caena  est  ex  Graeco  koivos,  r\t  ov,  cuius  verbum  est 
koivoco,  coinoo,  communem  facio,  participo,  Romano 
sensu,  communi  mensae  cum  aliis  accumbo. 

13.  Octoginta,  etiam  est  testimonium  inscitiae 
philologorum  Germanicorum :  En  derivationem : 

Tpi&KovTa,  tri aconta,  triginta 
TeaaapdKovTa,  tessar aconta,  quadraginta 
TT€VTf)KovTa,  pen teconta,  quinquaginta 
€|b»<ovTa,  hexeconta,  sexaginta 

epSojjLrjKovTa,  hebdom econta,  septu aginta 
o-ySorjKovTa,  ogdoeconta,  octuaginta 

Particula  f ormativa  non  est  - ginta ,  sed  ■  aginta , 
ut  Graecis  -econta,  quae  integro  stemmati  octo  adiun- 
gitur,  fitque  octo  aginta,  unde,  denique  o  in  u  muta¬ 
tur,  ut  in  septuaginta,  fitque  octuaginta.  Stultitia 
Germanica  non  est  audienda. 

14.  Satura.  Nisi  admodum  erro,  auctor  huius 
erroris  fuit  Casaubonus  philologus  Francicus,  quem 
magno  zelo  secutus  est  Dacerius  perinde  Francus, 
quorum  doctrinam  utique  omnes  Germani  cum  furo¬ 
re  sectantur,  ac  multa  de  eruditione  Germanica  ob  id 
iactant.  Casaubonus  igitur  citat  haec  verba  M.  Fabii 
Quintiliani  (X,  1)  :  “Satyra  quidem  tota  nostra  est, 
in  qua  primus  insignem  laudem  adeptus  est  Lucilius” 
(C.  Lucilius,  170—102),  quas  deinde  interpretatur, 
quasi  asserat  non  genus  modo  Satyrarum,  verum  et¬ 
iam  ipsum  nomen  esse  Romanum,  ita  ut  non  satyra, 
sed  satura  scribendum  sit.  Tum  ipse  asseclaeque  per 
longum  et  latum  explicant  saturam  esse  lancem  men¬ 
salem  fructuum,  tum  in  Iurisprudentia  legislationem 
variorum  actuum  una  lege.  Tum  Germani  irruunt 
verbum  saturam,  velut  satouram  efferendum  iactan- 
do.  At  haec  omnia  absona  figmenta  et  fabulae  aniles 
sunt. 

a.  M.  Fab.  Quintilianus  non  dicit  verbum  saty¬ 
ram  esse  Romanum. 

b.  Satyra  non  significat  farraginem  miscellaneam 
quarumlibet  rerum,  sed  carmen  ludicrum,  iocosum, 
derisorium,  saepe  acerbum,  nec  raro  obscoenum,  ut 
sunt  etiam  Q.  Horatii  Flacci.  Nam  si  esset  farrago, 
miscella,  ut  sunt  omnia  carmina,  epistolae  in  prosa, 
omnes  fabulae,  historia,  omnia  omnino  scripta  huma¬ 
na,  certissime  verum  esset  Juvenalis  (Sat.  1,  30)  di¬ 
ctum,  “Difficile  est  satyram  non  scribere.” 

c.  Q.  Horatius  Flaccus  ipse  sic  scribit  (1.  Sat 
1,  32ss) : 

“Neque  enim  concludere  versum 
Dixeris  esse  satis;  neque  siquis  scribat  uti  nos 
Sermoni  propiora,  putes  hunc  esse  poetam” 

ita  quidem  ut  interpretes  etiam  hodie  dubitent  eius 
scripta  in  hoc  genere  satyras  appellare,  sed  malunt, 
ipso  se  duce  Sermones  vocare.  iEquum  itaque  est 
seria  Sermones,  faceta,  probrosa,  iocosa,  obscoena 
autem  Satyras  vocare. 

d.  Satyri  fuerunt  nautae  Graeci,  qui  quoniam  post 
diuturnas  navigationes,  iuvenes,  absque  societate 
muliebri,  lascivia  prope  ad  vesaniam  concitati,  quum 
in  patriam  redivissent,  impetum  promiscuum  in  ma¬ 
res  aeque  atque  in  foemellas  intentarunt.  Prohinc  ut 
obscoeni  hirci  a  pictoribus  sculptoribusque  repraesen¬ 
tabantur,  denique  etiam  in  secenam  inducti  sunt. 
Annon  Flaccus  ipse  de  ludis  satyricis  scribens  (in  Ar- 

te  Poetica)  loco  “Satyrae”  continuo  de  ipsis  homini¬ 
bus  Satyris  tractat? 

“Mox  etiam  agrestes  Satyros  nudavit... 

“Ita  commendare  dicaces 

Conveniet  Satyros/’ 

“Intererit  Satyris  paulum  pudibunda  protervis.” 

Haec  et  similia,  utique,  non  de  vivis  Satyris,  qui  iam 
longe  nulli  erant,  sed  de  genere  scribendi,  de  Satyra 
intelligenda  sunt. 

e.  T.  Livius  Patavinus  (L.  VII,  2)  sic  scribit: 
“qui  (histriones),  non  sicut  ante,  Fescennino  versu 
similem  incompositum  temere  ac  rudem  alternis  la¬ 
ctabant,  sed  impletas  modis  satyras  descripto  iam  ad 
tibicinem  cantu,  motuque  congruenti,  peragebant. 
Livius  (scii.  Andronicus,  204  ante  Ch.)  post  aliquos 
annos,  qui  ab  satyris  ausus  est  primus  argumento 
fabulam  serere,  &c.” 

Nusquam  ergo  quidquam  in  omni  historia  Ro¬ 
mana  agitur  de  stulto  figmento  et  inscio  “Satura” 
sua  (quae  tamen  non,  ut  Germani  vellent,  Satoura 
esset  efferenda,  sed  ut  Germanicum  satura )  reperias, 
nec  orthographia  verbi  in  saturam  sive  satiram  mu¬ 
tanda  est,  sed  manebit,  ut  semper  fuit,  Satyra. 

15.  Lacrima ,  lacruma,  carus,  caritas,  Carulus, 
putidissima  figmenta  ac  depravationes  arbitrariae, 

sine  omni  auctoritate  Germanorum.  Veteriores  Lati¬ 
ni  omnes,  cum  Coetu  Romano  una  partim  lacrymam, 
partim  lachrymam,  vetustissimo  autem  more,  dacry- 
mam  scriperunt.  Formatum  autem  verbum  e  Graeco 
est,  8aKpi»(o,  lacrymo,  S&Kpvfjia,  id  quod  deflemus,  iila- 
crymamus.  Ergo  nullum  esse  potest  dubium  quin  la- 
cryma  Latine  recte  scribatur,  nec  ab  eo  recedendum 
est.  —  iEque  impudens  affectatio  est  carus ,  caritas , 
quae  omnes  Latini  semper  ut  charus,  charitas  scripse¬ 
runt,  moris  tamen  semper  fuit  carum  scribi  ac  dici  si 
pretium  significavit,  clarum  si  affectum.  Notissimum 
verbum  Graecum  est  x^PLS,  X^PLT0S,  accusativus 
XCLpiv,  aut  x<*PlTa,  gratum,  gratia,  unde  x&PH10'» 
-aro 5,  *  charisma,  charismatos,  quod  gratum,  gratio¬ 
sum  facit,  hinc  etiam  e^xapLorTia,  eucharistia,  gratus 
animus,  gratiarum  actio. 

Quum  Germani  nobis  persuadere  velint  sonum 
ch,  Graecum  esse,  aut  fuisse  contra  naturam  Lati¬ 
nae  linguae,  quia  Itali  .affectant  eum  efferre  se  non 
posse,  dicereque  scola,  Cristus,  scema,  loco  sc/iolae, 
CTiristi,  atque  schematis ;  Franci  autem,  quamquam 
pro  campo,  c/iamp,  charisma,  c/mrm,  quidem  scribunt, 
sed  a  gutture  ad  dentes  sonum  transferunt,  dicunt- 
que  s/mmp,  et  s/iarm,  id  Latinae  quoque  linguae  con¬ 
venire.  At,  num  Germani  arbitri  sunt  linguae  Latinae? 

Grammatici  Romani  prorsus  aliter  nos  docent.  Pri- 
scianus  (Libs.  I.  VI,  saepius)  citat  C.  Caesarum  ipsum, 

hunc  in  modum :  “Caesar  in  Anticatone  Priore :  ‘Uno 
enim  excepto,  quem  aliusmodi,  atque  omnis,  natura 
finxit,  suos  quisque  habet  charos.  ’  ”  At  Germani  ne 
Caesarem  quidem  audire  volunt,  quia  non  quaerunt 
veritatem,  quaerunt  simultates,  adversari  volunt  at¬ 
que  linguam  Latinam  corrumpere.  Quid  inscriptiones 
lapidares?  Quid  Grammatici?  M.  Fabius  Quintilianus 
(L.  1,  5)  docet  aspirationes  apud  veteres  Romanos 
fuisse  neglectos  cum  consonantibus,  uti  Graeci ,  tri¬ 
umpi,  dein  “erupit  brevi  tempore  nimius  usus,  ut 
choronse,  chenturiones,  prsechones,  quae  adhuc  in 
quibusdam  inscriptionibus  maneant.”  Ad  hoc  facit  et 
Catulli  epigramma : 

“C/iommoda  dixerunt  quum  commoda  dicere  vel¬ 
lent.”  Ergo  si  appetitus  Romanus  aevo  Classico  aliquo 
tendebat,  fuit  hic  aspirationem  versus.  —  Carolus 
autem  non  Germanicum  verbum  est,  sed  Romanum 
charulus,  parvus  charus. 

16.  Parochus,  vexata  per  saecula  quaestio  utrum 
sit  Tr&poxos,  parochos,  homo  qui  vehicula  praebet  via¬ 
toribus  officiose  suis  quique  stationibus;  an  Trape^co, 
parecho,  praebeo.  Germani  hoc  non  quaerunt,  sed 
agnoscunt  locis  Ciceronis  atque  Q.  Horatii  Flacci  de 
eiusmodi  officiali  agi;  sed  quum  ad  Aug.  atque  Hiero¬ 
nymum  venitur,  iam  non  hominem,  sed  locum,  domum, 
significare,  esseque  confusum  cum  Classico  vocabulo, 
et  legi  debere  aiunt  impoucos,  paroicos,  Romano  mo- 

re,  paroecos,  quod  accolam,  aut  etiam  iter,  peregri¬ 
nationem  significat,  ac  irapoiKia,  paroicia ,  (olkos, 
domus)  locum  vicinum,  vel  accolatum  denotat;  at 
haec  prorsus  gratuita,  quandoquidem  tam  Augusti¬ 
nus,  quam  Hieronymus  notis  vocabulis  Romanis 
utuntur,  nec  unus  nec  alter  fuit  homo  ignarus  sive 
Latinitatis  sive  Graecitatis,  neque  asserunt  se  novo 
vocabulo  uti,  lectoribus  ignoto.  Si  error  usquam  est, 
apud  Germanos  malae  fidei  quaerendus  est,  verbum 
autem  manet  Parochus. 

17.  Kalendx,  Karthago,  Kalumnia,  Rarissime. 

Nisi  idoium  hoc  Germanicum  tamquam  equus  ligne¬ 
us  Danaum  etiam  in  sanctuarium  Ecclesiae  Romanae 
per  Missale  Romanum  intro  baiulatum  esset,  vix  vel 
memorare  dignatus  fuissem.  Origo  phantasmatis  isti¬ 
us  iam  a  temporibus  inscriptionum  vetustissimarum 
repetenda  est,  non  tamen  reperitur  exemplum  eius  in 
Columna  Rostrata  C.  Duilii.  Inferius,  de  litteris  actu¬ 
rus,  haec  iteram  memorabo. 

Erant  igitur  Romanis  tres  gutturales  litterae  C, 
K,  Q,  h.  e.,  ce,  ka,  qu,  omnes  tres  eundem  sonum  re¬ 
ferentes,  h.  e.,  ke,  ca,  cu.  In  morem  venit  c  ante  e, 
i ,  o,  y  scribere,  k  tantum  sequente  a,  q  autem  sequen¬ 
te  u  cum  altera  vocali.  Hinc  nomina  facta  sunt  ce 
(ke),  ka,  qu  (ku),  ac  nonnulli  grammatici  praecepe¬ 
runt  k  scribendum,  quoties  a  sequeretur,  uti,  /caput, 
knreo,  /calo,  &apio,  /carus,  /calendae,  Aarthago,  sed 

nec  ulla  inscriptio,  nec  ullus  auctor  invenitur  qui 
praeceptum  hoc  secutus  esset ;  quin  c,  k,  atque  qu 
continuo  miscebantur.  Transcribam  itaque  sententias 
duorum  Grammaticorum  Romanorum  hac  de  re. 

a.  Velius  Longus  :  “Hinc  supersunt  ex  mutis 
K,  et  C,  et  Q,  de  quibus  quaeritur,  an  scribentibus 
sint  necessariae.  Et  qui  K  expellunt,  notam  dicunt 
esse  magis  quam  litteram,  qua  significamus  Calu¬ 
mniam,  Caput,  Calendas;  hac  eadem  Cato  significa¬ 
tur.  Non  magis  igitur  in  numero  litterarum  esse  opor¬ 
tere  quam  illam  notam  qua  centuria,  et  quam  J  con¬ 
versum,  quo  Caia  significatur,  quod  notae  genus  vi¬ 
demus  in  monumentis,  quum  quis  libertus  mulieris 
ostenditur.  Caias  enim  generaliter  prisci  has  omnes 
mulieres  accipere  voluerunt.  At  qui  illam  esse  litte¬ 
ram  definiunt,  necessariam  putantes  nominibus,  quae 
cum  a  sonante  hanc  litteram  inchoant.  Unde  etiam  re¬ 
ligiosi  quidam  epistolis  subscribunt  Carissime,  per  k 
et  a.  Quodsi  adeo  necessariae  videntur,  verendum 
est,  ne  et  alias  litteras  requiramus,  quibus  aut  Cicero 
aut  commodus  scribatur.” 

b.  Q.  Terentius  Scaurus  :  “C  cognationem  ha¬ 
bet  cum  G,  et  ideo  alii  dicunt  Cannacem,  alii  Ganna- 
cem,  item  camelum,  et  gamelum.  X  quoque  Graeca 
littera  consentit,  unde  quidam  coronam,  alii  choro- 
nam  dixerunt.  C  quidem  supervacaneam  esse  litte¬ 
ram  iudicaverunt,  quoniam  vice  illius  fungi  C  satis 
posset ;  sed  retenta  est,  ut  quidam  putant,  quoniam 
notas  quasdam  significaret,  ut  Caesonem,  ut  Caput,  et 
Calumniam,  et  Calendas.  Hac  tamen  antiqui  in  con¬ 
nexione  syllabarum  ibi  tantum  utebantur,  ubi  a  lit-  , 
tera  subiungenda  erat,  quoniam  multis  vocalibus  in¬ 
stantibus,  quoties  id  verbum  scribendum  erat,  in  quo 
retinere  hae  litterae  nomen  suum  possent,  singulae 
pro  syllaba  scribebantur,  tamquam  satis  eam  ipso 

nomine  explerent,  ut,  puta,  decimus,  d  per  se  cirri 
decimus;  item,  cera :  c  simplex  et  ra;  et  be ne,  b  et  ne; 
ita  et  quoties  /camus,  et  ka  nis  scribendum  erat,  quia 
singulis  litteris  primae  syllabae  notabantur;  k  prima 
ponebatur,  quae  suo  nomine  a  continebat,  quia  si  c 
posuissent,  cemus,.et  cerus  futurum  erat,  non  kamus 

et  karus.” 

« 

Sed  et  omnes  alii  grammatici  Romani  conde¬ 
mnant  litteram  k  ut  prorsus  inutilem  in  alphabeto 
Romano,  praeter  Scaurum,  qui  c  esse  censet  super- 
.  vacaneum,  quod  k,  ut  apud  Grgecos,  locum  eius  ex¬ 
plere  omnino  posset.  Paucissimi  itaque,  scriptores  ea 
littera  usi  sunt,  et  etiam  ii,  in  iisdem  etiam  paginis 
iam  caput,  iam  kaput,  scripserunt,  nisi  quum  “nota” 
est,  hoc  est,  “abbrevatio”  K  pro  Kaeso,  et  hoc  fere 
semper  ut  Caeso  scribitur,  sic  et  Carthago,  Cato,  &c., 
quid  ergo  tanto  conatu  laborant  Germani  ut  nobis 
persuadeant  calendas,  et  calendarium,  atque  Cartha¬ 
ginem  cum  K  esse  scribenda?  Ecclesia  Romana  nun¬ 
quam  ita  scripsit,  nunc  vero  Hierarchia  caveat,  ne  si¬ 
bi  Germani  dolose  os  sublinant. 

18.  Mille ,  milia.  Dogma  sacratissimum  Germa¬ 
norum  est  mille  in  plurali  mi/ia  esse,  cum  uno  l.  No¬ 
minare  suum  fontem  doctrinae  verentur,  ac  de  eo  alte 
silent.  En  suos  fontes:  “  ...  .  dicimus  enim  et  ‘mille 
homines  docuit’  et  ‘mille  hominum  magister.’  In  plu¬ 
rali  vero  declinatur  ‘mi/ia,  mi/ium,  mi/ibus,’  uno  l 
sublato.”  Haec  doctrina  est  Cledonii  Senatoris  Con- 


XXX 


stantinopolitani,  saeculi  Vl-ti,  nec  Romae,  nec  tempo¬ 
ribus  Romanis,  sed  centum  annis  post  extinctum  im¬ 
perium  Romanum.  C.  Caesaris  auctoritas  ad  scriben¬ 
dum  ac  dicendum  clarus  non  valet  apud  Germanos, 
ai  suffulciendum  mifia,  Cledonii,  Constantinopolitani, 
saeculi  Vl-ti,  et  solius,  plurimum  valet.  Verum  M. 
Terentius  Varro,  “Romanorum  Doctissimus/’  amicus 
M.  T.  Ciceronis,  item  Monumentum  Ancyranum,  ma¬ 
nu  ipsius  Octaviani  Augusti  scriptum,  de  ea  re  silent, 
sed  scribunt  mi^ia :  “quod  igitur  hoc  mille  denarium, 

a  quo  multitudinis  fit  mi^ia  denaria. - Nam  sic 

loquuntur  hoc  mille  denarium,  non  hoc  mille  denarii^ 
et  haec  duo  mRfia  denarium.”  Idem  docet  A.  Gellius, 
“aperteque  ostendit  mille  et  vocabulum  esse,  et  sin¬ 
gulari  numero  dici,  eiusque  plurativum  esse  miZfia.” 
At  Germani  adversari  volunt,  non  verum  quaerere. 

19.  Cselum,  coelum ,  Quoniam  Epicuraei,  uti  et 
Iudaei  plures  coelos  esse  crediderunt,  praeter  M.  Te¬ 
rentium  Varronem  (Lib.  IV.  3)  atque  Lucretium 

Charum,  magnum  Epicuri  interpretem,  libri  theolo- 

• 

gici,  quorum  fons  Vulgata  est,  plurali  numero  huius 
verbi  genere  masculino  utuntur ;  alioquin  in  omni  lit¬ 
teratura  Romana  plurali  caret.  Fere  omnes  moderni 
grammatici,  plurimique  Romani,  cum  M.  Terentio 
Varrone,  per  a  e  id  scribunt,  aut  contractum  in  se; 
Ecclesia  Romana  semper  eos  secuta  est,  qui  id  ver¬ 
bum  Graecum  esse  censuerunt,  Germanis,  utique,  ad- 

versantibus.  Unica  auctoritas,  quare  per  x  scriben¬ 
dum  sit,  a  Varrone  suppeditatur,  non  quidem  sua 
auctoritate,  sed  iElii  Galli.  Varro  enim  persaepe  ten- 
tat  verba  ex  Latinitate  deducere,  ita  patrii  sermonis 
erat  fautor  ac  studiosus,  et  infensus  Graecitati,  etiam¬ 
si  scivit  verbum  quaesitum  Graecae  originis  esse.  Haec 
sunt  eius  verba:  “Caelum  dictum  scribit  ^Elius  Gallus, 
quod  est  caelatum ,  aut  a  contrario  nomine,  quod  aper¬ 
tum  est ;  non  male,  quod  posterior  iElius,  multo  po¬ 
tius  cxlare  a  caelo,  quam  caelum  a  caelando . . .  Ego 
magis  puto  a  chao  cavum,  et  hinc  caelum . . .”  At 
haec  merae  nugae  sunt  pueriles,  et  tamen  unicum  ar¬ 
gumentum  Germanorum,  quod  quidem  ipsi  non  ia- 
ctant.  At  Varro  hic  verbum  caelo,  - are  memorat  loco 
celo ,  -are  et  tamen  posterius  intelligit,  nempe  occulo , 
abdo,  quia  alterum,  nempe  caelo,  -are,  est  sculpere, 
scalpere.  Num  Romani  sui  aevi  utrumque  uno  modo 
enuntiarunt,  ut  enuntiamus  nos,  et  Romani  a  tempo¬ 
ribus  Imperatoris  Claudii,  ac,  fortasse  Tiberii?  alio- 
quin  quis  intelligat  confusionem?  Ea  aetas  existima¬ 
tur  unum  ut  ca-e-lo,  alterum  ut  ce-lo  enuntiasse; 
item  ca-e-lum,  atque  co-e-lum;  quinam  haec  misceri 
queunt?  Verosimile  tamen  est  eum  suspicatum  esse 
veram  originem  verbi,  dicit  enim  ibidem  de  cavo,  et 
ipse  certe  probe  scivit  illud  cavum  a  Graecis  to  koiXov 
appellari,  sive  coilon,  quod  est  Latinum  coelum,  ut 
per  omne  aevum  Latinitatis  a  conservatoribus  seri- 

ptum  erat,  quorum  rectam  scribendi  rationem  Eccle¬ 
sia  praeservavit,  et  praeservabit,  ut  speramus,  postha¬ 
bito  puerili  Germanorum  dogmate. 

20.  Cum  -quum.  Mirum  profecto  cuique  cordato 
videri  debet,  quod  quum  inde  a  temporibus  Classicis 
quodque  horum  duorum  vocabulorum  suos  habuerit 
patronos,  atque  asseclas,  nemo  usque  ad  nostra  tem¬ 
pora  originem  eorundem  indagavisset  demonstrasset- 
que  utrum  esset  rectum  atque  probum,  utrum  falsum 
ac  spurium,  quum  res  ipsa  latrare  videatur.  Scripto¬ 
res  Scholastici  cum  adverbium  a  cum  praepositione 
pro  oculis  saltem  lectorum,  prius  a  posteriori  accentu 
gravi,  ut  cum  solebant  distinguere,  Germani  etiam 
hoc  neglexerunt,  ut  ipsi  tanto  doctiores  esse  videren¬ 
tur.  Denique  tamen  Germanis  primis  lumen  illuxit, 
atque  in  doctis  disputationibus  suis  iam  nullo  cum 
utuntur,  esset  enim  tam  doctis  viris  indignum,  eius 
loco  iam  quom  viget,  in  parenthesi  autem  (quum), 
ut  mox  videbimus. 

Grammatici  Romani  causas  non  quaesiverunt, 
sed  praecepta  tantum  statuerunt;  tamen  ex  monitis, 
ac  notis,  praesertim  Quintiliani,  tota  ipsa  res  in  apri¬ 
cum  prodit. 

Quid  ergo  Grammatici? 

M.  Fab.  Quintilianus:  “Illa  quoque  servata 

est  a  multis  differentia - ut - cum,  si  tem 

pus  significaret,  per  q,  si  comitem  c,  si  vero  causam, 

per  q  ac  duas  sequentes  u  u  scriberent.  Et  quotidie 
non  cotidie,  ut  sit  quot  diebus.” 

L.  Cecilius  Vindex  (ex  Cassiodoro):  “Curri 
praepositio  per  c  scribenda  est;  quum  adverbium 
temporis,  quod  significat  quando ,  per  q  scribendum 
est  distinctionis  causa,  ut  apud  Ennium,  ’  Cum  legio¬ 
nibus  quum  proficiscitur  induperator.’  ” 

Curtius  Valerianus  :  uCum  quando  praepositio 
erit,  per  c  scribi  debet,  ut  est  illud,  ‘Divisum  imperium 
cum  Iove  Caesar  habet.’  Quum  autem  adverbium  est, 
et  per  q  scribendum.  Veteres  enim  quando  ‘quum’ 
dixerunt,  ut  est :  ‘Quum  navis  ex  Asia  venerit?’  ” 

Flavius  Caper  :  “Si  praepositio  erit,  cum  per  c 
scribendum;  vel  adverbium  temporis,  aut  causale, 
per  q. 

Velius  Longus:  “Q  —  ab  antiquis  maxime  ob¬ 
servata  quoties  pro  adverbio  temporis  scribebant  q 
littera  utebantur;  pro  praepositione  c  ponebant; 
aliud  enim  est  ‘Quum  subito  assurgens,’  aliud  ‘cum 
fluctu.’” 

Verum  haec  praecipiunt  tantum,  explicant  nihil. 
At  in  M.  Fab.  Quintiliano  duas  offendimus  sententias 
ex  quibus  clara  fiunt  omnia. 

a.  Lib.  I.,  Cap.  VII :  “Illud  nunc  melius,  quod 
cui ,  tribus  quas  proposui  litteris  enotamus ;  in  quo, 
pueris  nobis,  ad  pinguem  sane  sonum  qu  et  oi  ute¬ 
batur,  tantum  ut  ab  illo  ‘qui’  distingueretur.”  Hinc 
manifestum  fit  declinationem  qui,  qiix,  quod  eam, 
quam  in  epitaphio  L.  Cornelii  Scipionis  Barbati 
(298),  ubi  quoius  legitur,  et  in  decreto  Consulum  con¬ 
tra  Bacchanalia  (186),  ubi  quom,  non  tamen  alio  sen- 

su  quam  nostrum  quum,  legitur,  inde  autem  per 
Livium  Andronicum,  Cn.  Naevium,  Q  Ennium,  Mar¬ 
cum  Attium  Plautum,  P.  Terentium  Afrum,  M. 

Pacuvium,  L.  Attium,  omnesque  alios  auctores,  inte- 

« 

gram,  reperimus,  praeter  accusativum  generis  mascu¬ 
lini.  Verumtamen  et  ego,  et  Germani,  consentimus 
accusativum  praesentem,  quem ,  ex  Tertia  accersitum 
peregrinum  esse,  siquidem  eum,  ipsum,  illum  vide¬ 
mus  in  reliquis,  necesse  est  itaque  accusativum  pri¬ 
maevum  atque  originarium  quom  fuisse.1  Quod  o  loco 
u  scriebebant  magistri  sub  Tiberio,  Caligula  et  Clau¬ 
dio  Imperatoribus,  ille  ipse  Fabius,  eodem  loco,  con¬ 
firmat:  “Nostri  praeceptores,”  inquit  ceruom  seruom- 
que,  u  et  o  litteris  scripserunt - nunc  (sub  Vespa¬ 

siano)  u  gemina  scribuntur.”  Fuit  itaque  declinatio 
eorum  hunc  in  modum : 


Nom. 

qui,  quae,  quod, 

Gen. 

quoius 

Dat. 

quoi 

Acc. 

quom,  quam,  quod, 

Abi. 

quo,  qua,  quo. 

1.  Corssen  Kritische  Beitraege,  p.  292,  und.  Biicheler,  Deci, 
p.  26  nehmen  es  fur  Endung  des  Accusativ  in  Masculinum,  &c., 
Die  Syntax  von  Quom  und  die  Entwickelung  der  relativen  Tem- 

pora,  Edward  Liibbert,  Breslau,  1870. 

Unde  ergo  factum  est  ut  quum  confunderetur 
cum  praepositione  cum ? 

b.  Sequens  Fabii  sententia  (Lib.  I.,  Cap.  IV.): 
“Atque  etiam  in  ipsis  vocalibus  grammatici  est  vide¬ 
re,  an  aliquas  pro  consonantibus  usus  acceperit,  quia 
iam  sicut  tam  scribunt,  et  qvos  ut  cos,”  explicat. 

Hinc  manifestum  est  plebem,  rusticos,  scribendi 
ignaros,  et  ex  audito  loquentes,  declinationem  sibi 
finxisse  ex  superiori  in  hunc  modum : 

Nom.  ci,  cae,  cod, 

Gen.  cuius 

Dat.  cui 

Acc.  cum ,  cam,  cod 
Abi.  co,  ca,  co, . 

4  i*  V 

et  sic  factum  esse  in  Acc.  Pl.  cos,  pro  quos,  atque  ex 
quum  factum  esse  cum.  Fuit  itaque,  estque  modo, 
quum  Latinitatis  litterariae,  cum  autem  rusticae. 

Quid  nunc  de  cum  est  dicendum?  Curtius1  notis¬ 
simus  grammaticus  Germanorum  Graecus,  fatetur, 
quod  utique  omnes  saltem  suspicati  sunt  periti,  id 
nihil  aliud  esse  quam  Graecum  <ruv,  pep  §vv,  anti¬ 
quiorem  formam,  sed  significat  idem,  nempe  cum, 
una,  conflatum  cum  koivt),  coine,  communiter,  in 

t 

1.  Die  Syntax  von  Quom,  Eduard  Liibbert,  Breslau,  1870, 

p.  41. 

communi,  quod  vetusta  Latinitate  (ce  =  u)  otique 
esset  cune,  denique  cume,  ut  in  vetustissimis  carmi- 
nibus  Saliorum,  sacerdotum  Martis,  a  Numa  Pompi¬ 
lio  conditis,  est  cume.  Corsen  autem  atque  Biicheler 
quum  ita  interpretantur  ut  ego. 

21.  Accerso  —  arcesso.  Haec  duo  verba  iam  Ro¬ 
manis  aenigmata  erant,  perinde  atque  cunctis  gram¬ 
maticis  ad  nostra  tempora.  Dr.  Raphael  Kiihner2  ar¬ 
bitratur  unum  ex  altero  per  transpositionem  progna¬ 
tum  esse;  plerique  tamen  Praeteritum  atque  Supinum 
transversum  collocant,  sic:  arcesso,  accersitum;  ac¬ 
cerso,  arcessivi,  arcessitum. 

i  ' 

Nihil  horum  valet.  Accerso,  -ere,  -cersivi,  situm 
nihil  aliud  est,  quam  frequentativum  ex  verbo  quaero , 
quaesivi,  quaerito,  quaerso,  ad  +  quaerso,  acquiro, 
quaero,  advoco.  Alterum  est  frequentativum  verbi 
arceo ,  arcessivi,  - situm ,  ut  facesso,  lacesso,  &c.,  si¬ 
gnificat  autem  veto,  impedio,  arceo.'3 

2.  Ausfiihrliche  Grammatik  der  Lateinischen  Sprache,  von 
Dr.  Raphael  Kiihner,  zweite  Auflage,  Erster  Band,  neugearbeitet 
von  Dr.  Friedrich  Holzweissig,  Hanover,  1912,  pag.  222.  —  Uni¬ 
versus  paginarum  numerus:  XVI,  1127.  Vol.  II.,  a  Dre  Cari  Steg- 
mann,  VIII,  738.  Vol.  III.,  a  Dre  Cari  Stegmann,  XII,  828,  Hano¬ 
ver,  1912. 

3.  Placet  et  alterum  inscitiae  Germanicae  exemplum  hic 
subiungere,  verborum  percunctor  atque  percontor .  Germani  ex¬ 
istimant  haec  unum  et  idem  verbum  esse,  nec  audent  favere  al¬ 
terutri,  tamen  percunctor  paullo  plus  iis  placet.  Res  tamen  hunc 
in  modum  se  habet:  percunctor  est  compositum  ex  per  atque 

22.  Vergilius  —  Virgiliyts.  Dolia  atramenti  per 
vicena  ista  saecula  in  dissidiis  ac  disceptationibus  ef¬ 
fusa  et  dispersa  sunt,  tamen  effectum  est  nihil.  Im¬ 
peritissimus  quisque  clamitat  iam  nullum  esse  posse 
dubium,  quoniam  Germani  quaestionem  iamdudum 
diremerunt,  atque  siquis  doctus  videri  cupiat,  neces¬ 
sarium  esse  actoritatem  Germanorum  agnoscere  se¬ 
que  ei  accommodare. 

L.  Licinius  Calvus  magni  nominis  poeta  eorum 
temporum  de  notissima  fabula  de  virga  laurea,  quam 
memorare  nolo,  sic  scripsit : 

“Et  vates  cui  virga  dedit  memorabile  nomen 

Laurea.” 

Utique,  si  de  verbo  virgilius  quaeratur,  nihil  aliud 
quam  virgam  attinebit  memorare.  At  nemo  sanus 
de  nomine  poetae  disputabit,  quandoquidem  constat 
eum  ita  appellatum  esse,  quia  et  pater  eius  P.  Virgi¬ 
lius  Maro,  forte  et  avus,  et  maiores  ita  appellabatur. 
Proinde  de  verbis  virga ,  virgo,  vir,  ver,  vergo  ser¬ 
mo  seri  potest.  Unum  etiam  minus  docto  constabit, 
aut  certe  constare  potest,  si  indaget,  nullum  ex  iis 

* 

cunctor,  aliquem  quaestionibus  demoror,  detineo ;  alterum  ex  per 
et  contor  quod  est  ex  contus,  -i,  h.  e.,  longa  pertica,  longurius 
quo  lintrem  navigator  amovet,  aut  quo  profunditatem  aquae  scru¬ 
tatur,  indagat,  tentat ;  proinde,  percontor  est  verbis  indago, 
perquiro,  quaero. 


XXXV111 


verbis  in  ulla  eius  flexione,  praeter  virgam  litteram  l 
n  suas  particulas  formativas  admittere.  Hoc  probato, 
nullae  vergilix  stellae  dantur.  Esse  possent  vergentes, 
vernx,  sed  nec  vergilix,  vergulix ,  vergalx,  nec  quid¬ 
quam.  Sola  virga  virgulam,  virgultum  admittit.  Di¬ 
sputatio  igitur  est  de  lana  caprina,  sive  nulla.  Iam  hic 
igitur  possemus  disquisitioni  finem  facere. 

Verumtamen  Fabius  noster  atque  M.  Terentius 
Varro  omne  dubium  dissolvunt.  M.  enim  Terentius 
Varro  sic  fatur:  “...rustici  etiam  nunc  quoque  viam 
veham  appellant  et  vellam,  non  villam.”  M.  Fabius 
autem  Quintilianus  sic  scribit :  “Quid?  non  E  quoque 
I  loco  fuit?  ut  Menerva,  leber,  et  magester  ?”  Tum 
“sibei,”  “quase.”  In  Columna  Rostrata,  cepet,  pugna- 
vet,  deinde :  dedet  tempestatebus,  aide  mereto;  cuius 
rei  exempla  sunt  innumera.  Horum  contraria,  com- 
mircium,  Mfrcurius,  mius,  Ardiatina,  Ariola,  cavfas, 
cinirarium,  exfat,  Micula,  oblaqufatio,  Pontifex,  sfcet, 
quod  nunc  etiam  Germani  imitantur,  calcium  pro 
calceo  scribentes,  velut  argumentum  doctx  Latinita¬ 
tis,  quum  sit  rusticitas,  ut  Varro  nos  docet. 

Quid  ergo  attinet  disputare,  utrum  Virgilius  an 
Vergilius  scribendum,  sit?  Nam  et  vir,  virgo,  virga, 
virginea,  etiam  sunt  ver,  vergo,  verga,  verginea  — 
saltem  rusticis. 

Utique  praeter  haec  plurima  alia  sunt  “eruditio- 
nis”  Germanicae  specimina,  veluti  quotiens,  coniunx. 

confcio,  di,  eis  (pro  iis)  deverto,  deminuo,  pro  diver¬ 
to,  diminuo,  &c.,  sed  omnia  et  singula  persequi  super¬ 
vacaneum  duco,  nec  ad  id  spatium  suppetit.  Caete- 
rum  (Germanis  ceterum,  revera  Kai  erepa,  et  reliqua), 
ex  prolatis  satis  quisque  Latinitatis  cultor  sibi  colli¬ 
get,  quo  loco  eruditio  Germanica  stet,  et  ab  eo  sibi 
deinceps  cavebit. 

i 

III.  Adulteratio  Nominum  atque  Textuum. 

Siquid  est,  cui  Philologia  Germanica  Classica 
comparari  possit,  locustae  sunt  in  pratis  et  segetibus, 
atque  Phylloxera  Vastatrix  in  vineis.  Nihil  est  quod 
sacrum  et  inviolabile  vereatur. 

Ubicunque  duae  sententiae  reperiantur,  Germani 
partes  minus  probabiles  tuentur.  Ipsi  fere  nihil  cre¬ 
ant,  aut  inveniunt,  sed  ex  erroribus  fabrorum  inscri¬ 
ptiones  lapidarios  incidentium,  aut  scribarum,  codices 
transcribentium,  dogmata  fabricantur,  quae  deinde 
ignaris  ut  triumphum  eruditionis  Germanicae  diven- 
ditant. 

Quoniam  hic  de  omni  Litteratura  Romana  agitur 
opus  devastationis,  interpolationis  et  adulterationis 
persequi  nequeo,  sed  per  summa  capita  tantum  per¬ 
tractare. 

Maxime  et  crudelissime  peccarunt  Germani  con¬ 
tra  Plautum.  Per  bina  millia  annorum  Respublica  lit- 

teraria  Latina  Marcum  Attium  Plautum  eum  appel¬ 
lavit  et  venerata  est.  Mundus  exspectare  debebat  do¬ 
nec  Herus  Professor  Friedrich  Ritschl  nasceretur, 
qui  eum  magia  suae  eruditionis  ab  errore  liberaret. 
Ille  denique  patefecit  veritatem,  declaravitque  nomen 
eius  T.  Maecium  Plautum  fuisse.  Unde,  obsecro,  ipse 
revelationem  accepit?  Ex  Ambrosiano,  in  finibus  Ca¬ 
sinae,  Menaechmorum,  Epidici,  Mere.  1,1,  10  et  ex  A. 
Gellio  (3,  3,  9)  ut  W.  S.  Teuffel,  eiusque  operis  pro¬ 
secutores  in  nova  editione1  fatentur.  Circuitus  ratio¬ 
cinandi  hic  fuit:  Circa  finem  Prologi  ad  Asinariam 
Ritschl  reperit  “Demophilus  scripsit,  Marcus  vortit 
barbare.”  Ita  Lambinus,  ita  Biichner,  omnes  veteres, 
Nomen  Marcus  in  aliquo  codice  manu  scripto  fortas¬ 
se  non  satis  clare  scriptum,  poterat  torqueri  in  Mae¬ 
cium,  maccus ,  -a,  -um,  nempe  adeo  obscuram  et  ra¬ 
rum  verbum  est,  ut  nec  ego  unquam  in  vita  mea  aut 
viderim,  aut  audiverim,  uti  nec  Ritschl.  Exquisivit 
ergo  in  magnis  lexicis  Fabri,  Ernesti,  Scapulae,  et 
reperit  id  significare  morum,  morionem,  dementem, 
bardum,  baronem,  scurram,  Plautus  autem  Oscice 
Plotus  planipedem,  Plautum  fuisse  actorem,  tum  ver- 
satorem  molae;  quid  multa?  Attius  utique  est  aecius , 

1.  Teuffels  Geschichte  der  Romischen  Literatur,  sechste 
Auflage,  unter  Mitwirkung  von  Ericii  Klostermann,  Rudolf  Leon- 
hard,  und  Paul  Wessner,  neubearbeitet  von  Wilhelm  Kroll  und 
Franz  Skutsch,  2  Baende,  Verlag  B.  G.  Teubner,  Leipzig,  Berlin, 
1916, 1.,  168. 

appende  huic  M  (Marcum,  ut  Asinaria  habet;,  et  en, 
habes  rem  claram.  Sic  natum  est  nomen  “Maecius,” 
cui  appendi  poterat  T(itus)  aut  C(aius),  debebat  enim 
tria  habere  nomina,  quia  ut  Ritschl  deinde  demonstra¬ 
vit  suis  asseclis,  Maecium  fuisse  nomen  Gentis  Ro¬ 
manae,  in  quam  Plautus  se  censeri  curavit,  ut  erat 
planipes  et  stultus,  tamen  vir  egregius.  Secundum 
mentem  enim  Germanorum  nomen  familiae,  aut  gen¬ 
tis,  est  nihil  plus  quam  appellativum.  At  ista  sunt 
turpia  figmenta  et  stultitiae.  Aulus  Gellius  loco  citato, 
de  nomine  Plauti  nihil  habet,  sed  memorat  quemdam 
obscurum  poetam  Plautium.  Quum  vero  de  his  rebus 
nec  Gellius,  nec  Macrobius,  nec  Varro,  neque  Gram¬ 
matici  quidquam  memorant,  Germanorum  stulta  men¬ 
dacia  deridenda  sunt. 

Ut  cuique  lectori  satis  constare  arbitror  comoediae 
Plauti  et  P.  Terentii  Afri,  cunctae  tragoediae,  Fabulae¬ 
que  Phaedri  e  trimetris  'iambicis  constant,  sive  hexa¬ 
metris  iambicis.  Erasmus  Rotterodamus,  Scaliger 
Pater,  atque  Cardinalis  Petrus  Bembus,  famosus  ille 
Ciceronianus,  dissertationes  reliquerunt  de  scansione 
metrorum  Terentii,  quae  non  differunt  a  caeteris. 
Priores  duo  tractatus  sunt  miri,  praesertim  quum  iam 
M.  Tullius  Cicero  monuerit  hoc  genus  metrorum  esse 
ferme  prosam;  ac  profecto  raro  reperias  versus  in  iis 
qui  iambici  sint,  nisi  pedes  ultimos.  Priores  igitur  duo 
scriptores  reperiunt  in  illis  versibus  pedes  Creticos, 

Bacchicos,  anapestos,  tribrachycos,  choriambicos,  uno 
verbo  omnis  generis,  et  hinc  inter  se  opprobria  iactant. 
At  Germani,  sua  consueta  eruditione,  et  illinc  dogma¬ 
ta  colligunt.  Unam  rem  isthic  Germani  nesciunt, 
quod  nec  Erasmus,  neque  Scaliger  sciverunt,  versus 
has  esse  iambicos ,  et  scandi  debere  ut  iambicos,  cum 
multis  elisionibus. 

Quidnam  volunt  igitur  Germani  demonstrare? 
Quidnam  nos  docere  volunt?  Novum  dogma  est: 
Tempus  Praeteritum  Perfectum  Coniunctivi  in  -erim, 
- eris ,  -erit,  forma  idem  esse  atque  Tempus  Futurum 
Exactum  Indicativi,  praeter  personam  primam ;  ergo : 
-eris,  -erit.  At  in  Plurali,  Personae  primae  et  secundae 
Futuri  Exacti  habent  i  breve,  Praeteritum  autem  lon¬ 
gum;  sic: 

Futurum  exactum,  amaverimus,  amaveritis; 

Praet.  Perf.  Coni,  amaveramus,  amaveritis 

Ad  dogma  hoc  suffulciendum  Kiihner  allegat  memi¬ 
nerimus  (Cist.  1, 1,  12),  ne  dixeritis  (Miles,  3,  2,48) 
dederitis  (ex  Ennio),  etiam  Pers.  3.  Sing.  Mere.,  ad¬ 
duxerit;  ex  Virgilio,  JEn.  6,  514,  egerimus,  cum  i 
brevi,  ubi  Servius  dicitur  animadvertere  “ri  metri 
causa  corripuit/’  Itaque  in  America  iam  grammaticae 
aliquot  novae  prodiverunt  cum  ista  doctrina. 

Exscribam  igitur  priores  illos  duos  versiculos, 
quum  sit  unus  contrarius  alteri,  et  ideo  fini  eo  magis 

respondent,  ostendentque  Germanos  nescire  senarios 
scandere,  ut  Erasmus  nescivit  et  Scaliger  nescivit : 

Cistell.  1,  1,  12 :  Accepisti  apud  te,  ut  semper 

meminerimus 

scanditur  autem :  accep  |  ’st  apud  |  t’ut  sem  | 

per  me  |  mine  |  rimus  —  i 
non  est  longum. 

Miles,  3,  2,  48  Ne  dixteritis  huic  obsecro 

vostram  fidem 

scanditur  vero :  nedi  |  xeri  (ts)  hu jc  ob  | 

secro  |  vostram  j  fidem  —  i 
est  longum  positione. 

Verbum  ipsum  dixeritis  est  Paeon  Primus,  i.  e., 
la-la-la-la,  atque  i  paenultimum  non  est  longum,  sed 

*  y 

fit  positione,  quia  omnes  alii  pedes  obteruntur,  ac 
finis  tantum  prodire  debet  iambus.  Ex  his,  nisi  Ger¬ 
mani  derideri  velint,  frustra  scribillabant  Coniugatio- 
nes  novas,  Iesuita  enim  Emmanuel  Alvarus  ante 
plura  saecula  eruit  regulam : 

i 

“-ri  Coniunctivum  possunt  variare  poetae” 
ut  Ovidius:  “Accepisse  simul  vitam  dederitis  in  unda” 

at  haec  licentia  poetica  est,  non  nova  grammatica.2 

2.  Priscianus  Caesareensis,  Grammaticus  Romanus  V-ti 
saeculi  tractat  etiam  rem  libello  speciali,  De  Versibus  Comicis. 
Pulchre  in  eo  ostendit  Plautum  in  prologis  trimetris  probis  uti,  v» 
c.  Truculentus * 

Quantae  qualesque  controversiae  inter  grammati¬ 
cos  Germanicos  enatae  sint  de  lana  caprina,  fere  ex¬ 
cedit  fidem.  Est  autem  quaestio  de  syncopatis  formis 
faxim,  ausim ,  amassit,  levassit  re  notissima  cunctis, 
praeter  doctores  Germanicos.3 

I.  Nic.  Madvig,  qui  Latine  scripsit,  solus  contra 
omnes  sustinebat  faxo  atque  faxim  nunquam  adhi¬ 
beri  sensu  praeterito.  Siquidem  Tempus  Praet.  Perf. 
Coniunctivi  exit  in  -rim,  aut  -sim,  faxim,  signi¬ 
ficare  jecerim,  ergo  T.  Praeteritum  Perfectum  Con¬ 
iunctivi  id  esse.  Itaque  nemo  ex  iis  omnibus  co¬ 
gnovit  formas  “Id  ego  non  dixerim,”  “cave  id  fece¬ 
ris,  aut  f axis, 97  quae  etiam  Futura  sunt  Coniunctivi, 
ut  est  etiam  fecero,  faxo,  tametsi  eadem  forma  etiam 
Futurum  II.  Indicativi  est,  quod  et  Futurum  Exactum 
appellatur.  Postea  etiam  C.  G.  Zumpt  se  ei  adiunxit, 
et  hi  duo  sustinebant  luctam,  quamvis  ne  hi  qui¬ 
dem  ausi  sint  eas  formas  Futurum  Simplex  et 

Perparvam  partem  postulat  Plautus  loci 
De  vestris  magnis,  atque  amoenis  moenibus 
Athenas  quo  sine  architectis  conferat. 

Certe  hi  versiculi  accuratissimi  sunt,  sine  omni  mendo. 
Sed  statim  atque  actum  incipit,  in  plerisque  locis,  in  octonarios 
erumpit  pedes,  aut  senarios  prosae  similes.  Caeterum  et  Priscianus 
pedes  tantum  numerat,  non  scandit,  et  invehitur  in  sciulos  suae 
aetatis  verbis,  quae  Scaliger  adhibuit  contra  Erasmum,  quin  fon¬ 
tem  memorasset. 

3.  Vide  Der  Coniunctiv  Perfecti  und  das  Futurum  exactum 
im  aelteren  Latein,  Eduard  Liibbert,  Breslau,  1867. 

Veteriores  Grammatici  Germani  solebant  Praeteritum  Per¬ 
fectum  Coniunctivi  dicere,  non  Coniunctivum  Praeteriti,  quoniam 
Tempora  sunt  in  Modis,  non  Modi  in  Temporibus. 

Faturum  Exactum  Coniunctivi  appellare,  uti  debe¬ 
bant. 

His  itaque  verborum  formis  conferciebant  Plau¬ 
tum.  Fleckeisen,  atque  Ritschl  propria  auctoritate, 
perinde  atque  omnibus  obsoletis  archaicis  formis  sibi 
notis,  et  fictis  imitamentis,  saepissime  omittendo  est, 
aut  syncopatum  iungentes  praecedenti  verbo,  ut 
“dictumst,”  ita  ut  Plautus  ipse  suum  opus  non  agno¬ 
sceret. 

Altera  particula  farctoria  erat  quom ,  saepissime  ad 
arbitrium  intrusum  loco  aliorum  verborum,  etiam  ubi 
nullus  eius  usus  fuerit;  ita  enim,  ut  ipsi  existimabant, 
decebat  Plautum  scribere.1 

In  summa,  ut  ad  finem  properem,  omnes  aucto¬ 
res  infecerunt  sua  stulta  et  ignara  archaismi  affecta¬ 
tione,  etiam  Ciceronem,  summum  novatorem  linguae 
Latinae,  quin  et  Plinios  perinde  ac  postremos  aevi  se- 
quioris  scriptores  auctoritate  “codicum,”  revera  ta¬ 
men  figmentis  W.  Brambach. 

Praeterea  innumeras  sententias  ex  margine  sum¬ 
ptis  ac  reiectis  verbis  in  textum  repositis,  adultera¬ 
runt.  Innumeras  sententias  aut  non  intellexerunt, 
proinde  veteres  errores  reliquerunt,  aut  ipsi  data 
opera  perverterunt.  V.  c.,  ut  in  Livio,  statim  post 

1.  Vide  totum  opus  Die  Syntax  von  Quom  Eduard  Liib- 
bert,  Breslau,  1870. 


XXXXV1 


mortem  Romuli  auctor  animadvertit,  patres  quidem 
omnes  regem  habere  voluerunt/'  ipsi  ediderunt :  “Pa¬ 
tres  quidem  omnes  regere  voluerunt.”  Est  etiam  me¬ 
morabilis  locus  P.  Ovidii  Nasonis  (1.  Met.  135) 

Communemque  prius,  ceu  lumina  solis  et  aurae, 
Cautus  humum  longo  signavit  limite  mensor, 

fortasse  ex  vitio  prioris  alicuius  editionis  Merkel  sic 
edidit :  “ceu  lumina  solis  et  auras,”  h.  e.,  agrimensor 
divisit  longa  catena  etiam  lumen  solis  et  etiam 
aerem.” 

Atque  huius  inscitiae  ignominiosae  nullus  est  finis, 
et  omnes  scholae  totius  mundi  tales  ac  tantas  stulti¬ 
tias  Germanicas  tradunt ! 

IV.  De  Sonis  Litterarum. 

Si  Latina  lingua  meretur  praeservari;  si  in  usum 
communem  gentium  cultarum  inter  se  sive  presenti 
sermone,  sive  scripto  con/er^andum  et  ad  commer¬ 
cium  litterarium,  ad  congressus  gentium  sive  politi¬ 
cos,  sive  eruditos  ac  litterarios,  sive  vero  negotiorum: 
necesse  erit  uniformem  adoptare  enuntiationem,  par¬ 
ticulares  autem  gentium,  ut  puta  Italicam,  Franci  - 
cam  atque  Germanicam  et  quae  gentes  eos  sequuntur, 
ut  omnes  Slavi  et  Hungari,  ventis  dare,  et  omnino 
abolere.  Sunt  enim  eae  perversiones  saeculo  VII°  a 

barbaris  ortae,  praesertim  in  imperio  Constantinopoli- 
tano,  ac  prorsus  nihil  habent  cum  Romanis  commune, 
quinque  sonos  intelligo,  qui  Romanis  litteris  c,  g,  t 
attribuuntur.  Sunt  scilicet  hi  soni  —  ut  Anglica  tran¬ 
scriptione  utar  —  sh,  tch,  tz,  zsh ,  dsh,  quasi  c,  g  et  t 
hos  assequantur  sonos,  quoties  vocales  e,  i ,  et  y  sub¬ 
sequantur. 

Silentium  Grammaticorum  Romanorum  atque 
Graecorum  de  ea  re  ipsum  est  refutatio. 

Contrarium  constat.  Romani  Graecum  k  ante  e, 
i,  y  per  c  transcripserunt ; 

cecrops,  cerasus,  Cilix,  Cimon,  cithara,  Cybele. 

Graeci  suo  k  transcripserunt  vocabula  Romana 
cum  c  ante  e,  r\f  i,  u  : 

KevTvpia,  ITiKcvTes,  Kfjvtros,  «(jtikit,  KiKcpov 

Germani  ipsi  ita  audiverunt  atque  praeservarunt 

verba  Romana  in  sua  lingua : 

% 

Kerker,  Kirche,  Kaiser,  Keller,  Kirsche,  &c. 

Si  ulla  nomina  barbara  gentium,  terrarum,  flu¬ 
viorum,  urbium,  hominum  in  toto  terrarum  orbe  so- 
nos  sh ,  tch ,  tz,  dsh  complexa  fuissent,  quod  ita  fuisse 
de  plurimis  sine  dubitatione  constat,  uti  de  Iudaeis, 
Carthaginiensibus  (vide  modo  Poenulum  Plauti), 
Mauritanis  ac  Numidis  Arabibus  —  nullus  auctor  Ro¬ 
manus  Latine  eiusmodi  sonos  Latine  expressit.  C, 

Caesar  scripsit  de  Celtis  et  Germanis  ;  ita  Corn.  Taci¬ 
tus,  T.  Livius  Patavinus  de  omnibus;  Iustinus  de 
omnibus ;  C.  Sallustius  Crispus  de  Africanis,  Arabi¬ 
bus  ;  Q.  Curtius  Rufus  de  Asiaticis ;  A£lius  Spartia¬ 
nus,  Iulius  Capitolinus,  AClius  Lampridius,  Vulcatius 
Gallicanus,  Trebellius  Pollio,  Flavius  Vopiscus,  de 
omnibus  barbaris ;  Ammianus  Marcellinus  de  omni¬ 
bus  Gothis,  Alanis,  Herulis,  Vandalis,  Hunnis,  Sauro- 
matis,  Scythis,  &c.,  quae  cognovit,  retulit :  sed  nus¬ 
quam  sive  in  his,  sive  caeteris,  vel  attentatum  un¬ 
quam  est,  eos  sonos  Latine  reddere,  quia  alphabetum 
Romanum  id  non  sivit. 

Nihil  ergo  superest,  nisi  ut  ad  Biblia  recurramus, 
quae  Heronymus  non  Romae,  sed  in  ipsa  Iudaea,  lin¬ 
guae  Hebraicae  studiosus  et  gnarus,  Latine  expressit. 

Profecto  Hebraica  lingua  superfluit  sonis  sibilis, 
saltem  unius  generis,  sh  et  tz,  at  ipse  ne  hos  quidem 
sonos  poterat  Latine  reddere.  Si  sonus  sh,  quem  Itali 
per  sc,  addito  i,  vel  e  reddunt,  illi  Latine  ullo  modo 
notus  fuisset,  aut  Germanicum  tz,  facillimum  ei  fuis¬ 
set  nomine  Hebraica  ita  transcribere.  Sed  non  fecit, 
quod  hi  soni  Romanis  ne  saeculo  quidem  V°  noti  fu 
erunt,  quum  imperium  Romanum  473°  ad  finem  per¬ 
venit. 

Ecce  nomina  Hebraica:  , j*T!£ 

Soni  proprii:  Tzidon,  Tzijjon,  Moshe,  Ieshua 

verbis  Romanis  reddita:  Sidon,  Sion,  Moyses,  Ihesus,  Iesus 

Manifestum  ex  his  exemplis  est  Latinos  nec  sae¬ 
culo  Hieronymi  sibilos  sonos  Iudaicos  sh  atque  tz  red¬ 
dere  potuisse,  sed  per  s  unico  sibilo  Romano  trans- 
scripsisse,  nec  saeculis  quatuor  ante,  quod  et  P.  Vir- 
gilius  Maro  Didonem  Sidoniam  appellat.  Proinde  qui¬ 
cunque  alios  sonos  sibilos  in  sermonem  Latinum  im¬ 
miscent,  praeter  s  et  z,  peccant  contra  linguam  Lati¬ 
nam  et  historicam  fidem. 

His  praemissis  licebit  modo  de  sonis  litterarum 
Latinarum  in  specie  disputare. 

Littera  A.  —  Quoniam  Franci,  et  eos  secuti  An- 
gli,  litteram  A  in  sonum  depresserunt  qui  E  est  pro¬ 
pior,  necessarium  duxi  etiam  eam  litteram  memora¬ 
re;  caeterae  gentes  eam  recte  efferunt.  Franci  enim 
parent ,  Paris ,  veluti  per  an,  et  Peri  efferunt,  a  qui¬ 
bus  Angli  non  multum  differunt.  Doctrina  Teren¬ 
tiani  Mauri  est :  Os  ad  summum  aperiendum  est, 
sive,  ad  totum  rictum.  Lingua  suspensa  manet  ita  ut 
ad  neutram  partem  deflectat,  nec  dentes  pertingat. 
Sonus  quem  sic  efferes,  erit  A  purum.  Sed  si  os  vel 
paucillum  premas,  sonus  in  E  mutabitur.  En  suos 
versus  de  ea  re  Sotadicos : 

A  prima  locum  littera  sic  ab  ore  sumit ; 

Immunia  rictu  patulo  tenere  labra, 

« 

Linguamque  necesse  est  ita  pendulam  reduci. 

Ut  nisus  in  illam  valeat  subire  yocis, 

Nec  partibus  ullis  aliquos  ferire  dentes. 

Littera  E. 

E  quae  sequitur  vocula,  dissona  est  priori, 

Quia  deprimit  alium  modico  tenore  rictum 
Et  lingua  remotos  premit  hinc  et  hinc,  molares, 

Littera  C. 

C  pressius  urget,  sed  et  hinc  hincque  remittit; 
Quo  vocis  adhaerens  sonus  explicetur  ore; 

i.  e.,  sonus  oritur  in  gutture,  unde  prorsum  volvitur 
per  totum  os,  usque  ad  labia. 

Littera  G. 

G  porro  retrorsum  coit,  et  sonum  prioris 
Obtusius  ipsi  prope  sufficit  palato ; 

hoc  est,  oritur  in  gutture,  ubi  c,  at  non  volvitur  pror¬ 
sum,  sed  sursum  flectitur,  atque  sonum  c  radice  lin¬ 
guae  opprimit  palato.  —  Unde  satis  clarum  erit  neu¬ 
trum  sonum  unquam  formari  in  dentibus  uti  tsh,  dsh. 

Littera  K,  Q. 

K  perspicuum  est  littera  quod  vacare  possit; 

Et  Q  similis,  namque  eadem  vis  in  utraque  est 
Quia  qui  locus  est  primitus  unde  exoritur  c. 

Refert  nihil  k  prior,  an  q  sit,  an  c. 

Marius  Victorinus,  repetit  doctrinam  Teren¬ 
tiani  Mauri:  “C  etiam  et  G  —  sono  proximae,  oris 
molimine  nisuque  dissentiunt:  nam  c  reducta  in¬ 
trorsum  lingua,  hinc  atque  hinc,  inter  molares  sur- 
gens,  haerentem  intra  os  sonum  vocis  excludit ;  g  vim 
prioris,  pari  linguae  lapsu,  palato  suggerens,  lenius 
reddit.” 

Id  est,  sonus  utriusque  oritur  in  gutture,  refle¬ 
ctitur  ad  palatum,  nunquam  defertur  at  linguam; 
nunquam  fit  sibilus. 

Maximus  Victorinus  idem  demonstrat,  et  ex¬ 
emplis  illustrat :  “Duae  ex  his  supervacuae  videntur 
K  et  Q,  quia  C  littera  eorum  locum  possit  explere  — 
—  quoties  reliquae  vocales  (e,  i,  o)  sequuntur  per  c 
scribitur  (non  per  ketq),  ut  certus,  commodus,  cinis.” 

M.  Fab.  Quintilianus  :  “Nam  K  quidem  in  nul¬ 
lis  verbis  utendum  puto,  nisi  quae  significat  ut  etiam 
sola  ponatur.  Hoc  eo  non  omisi,  quod  quidam  eam 
quoties  a  sequatur  necessarium  credunt,  quum  sit  C 
littera  quae  ad  omnes  vocales  vim  suam  perferat.” 

Cledonius:  “K  apud  veteres  haec  erat  ortho¬ 
graphia,  ut  quoties  a  sequeretur,  k  esset  praeposita, 
ut  fcaput,  /calendae ;  quoties  u,  q,  sed  usus  noster  mu¬ 
tavit  praeceptum,  et  earum  vicem  c  littera  implet.” 

Priscianus  :  “K  enim  et  Q,  quamvis  figura  et 
nomine  videantur  habere  aliquam  differentiam,  cum 
C  tamen  eandem  tam  in  sono  vocum,  quam  in  metro 

continent  potestatem.  Et  K  quidem  penitus  super¬ 
vacua  est :  nulla  enim  ratio  videtur  cur  a  sequente  k 
scribi  debeat.  Carthago,  enim  et  caput,  sive  per  c, 
sive  per  k  scribantur,  nullam  faciunt,  nec  in  sono,  nec 
in  potestate,  eiusdem  consonantis  differentiam.  Q  ve* 
ro  propter  nihil  aliud  scribenda  videtur  esse,  nisi  ut 
ostendat  sequens  u  ante  alteram  vocalem  in  eadem 
syllaba  positum,  perdere  vim  litterae  in  metro.  —  — 
Auctoritas  quoque  tam  Varronis,  quam  Macri,  teste 
Censorino,  nec  k,  nec  q,  neque  h  in  numero  adhibe¬ 
tur  litterarum.’’ 

Q.  Ter.  Scaurus: 

“Ego  autem  contenderim  magis  supervacuam  es¬ 
se  c,  quam  k,  quoniam  k,  ut  apud  Graecos,  satis  vim 
etiam  c  litterae  exprimat ;  sed  quosdam,  figura  dece¬ 
ptos,  qua  non  solum  apud  nos,  verum  etiam  apud 
antiquos  Graecorum,  haec  littera  notabatur  ut  testa¬ 
tur  Foedus  Graeciae  camelo  aereo  in  hortis  Caesaris 
aedi  Fortis  Fortunae  incisum,  ubi  pro  porta  haec  forma 
posita  sit.  Item  XII  Tabulae,  ubi  est  ni  pacvnt,  per 
hanc  formam,  quod  male  quidam  per  c  enuntiant, 
est  enim  praepositum  eius  pepigi  et  pango,  ut  tango , 
tetigi,  non  paxi,  ut  a  dico,  dixi” 

At  sufficiant  haec  e  Grammaticis  allegasse  ad 
ostendendum  sonos  litterarum  c,  k  atque  q  omnino 
eundem  esse  quaecunque  demum  vocalis  eas  sequatur. 
Contra  veritatem  et  inscienter  agunt  et  illi  qui  sonos 
sibilos  in  sermonem  Latinum  invehunt,  et  Germani, 
suique  asseclae,  qui  Carthaginem  et  calendas  per  k 
scribendum  putent,  ut  mihi  etiam  iam  in  Missali  Ro¬ 
mano  exhibitum  est. 

Littera  G.  —  In  primaevo  alphabeto  Romano, 
quod  a  Graecis  acceptum  erat,  locum  gammse,  littera 

tertia,  c  tenebat,  nec  g,  nec  k,  neque  q  notas  erant, 
ita  ut  legiones,  pocnaront,  pro  legiones,  pugnarunt, 
scriberent.  Hinc  etiam  nunc  vicesimum,  et  tricesi¬ 
mum  dicimus  et  scribimas,  vel  vigesimum  et  trigesi¬ 
mum.  Ideo  etiam  nomina  Gaius  et  Gnaeus,  etiamnum 
per  G  et  Cn.  significamus.  Sp.  Carvilius  libertus  Spurii 
Carvilii  bis  Consulis  (234,  228  A.  Ch.),  qui  magna 
clarebat  doctrina,  quique  primus  Romae  scholam  pu¬ 
blicam  sustinebat,  lineola  extremis  C  adiecta,  eius  spe¬ 
ciem  mutavit,  vocantque  novam  litteram  G,  ge.  Cae- 
terum,  ut  iam  supra  ostenderamus,  sonus  eius  seque¬ 
batur  principia  c,  k,  atque  q  nec  ullo  modo  erat  sibi¬ 
lus,  sed  gutturalis. 

Littera  H.  —  Romanis  nec  consonans  erat,  nec 
vocalis,  sed  spiritus,  saepe  appositus  etiam  ubi  non 
debebat,  uti  holus,  /taveo,  pro  olus,  aveo  che nturio- 
nem,  pac/iem,  pro  centurionem  pacem,  aut  omissus 
est  ubi  poni  debebat,  ut  crus,  ?unerus,  pro  he rus,  hu¬ 
merus. 

Littera  /.  —  Sono  videbatur  aliquanto  obscurior 
quam  nostrum.  Aut  vero,  quod  etiam  rectius  esse  vi¬ 
detur,  ut  et  M.  Fabius  suspicatur,  erat  Romanis  qui¬ 
dam  sonus  medius,  qui  nec  c,  nec  i  dici  possit,  unde 
infinita  confusio  scriptorum  scaturiebat,  quod  aliqui 
scriberent  Diana,  Minerva,  liber,  magister,  vir,  virgo, 
Virgilius,  Mauritania,  amicus,  alii  autem  Dcana  Me- 
nerva,  leber,  magester,  ver,  vergo,  Vergilius,  Maure- 

tania,  amecus,  quibas  Germani  adiiciunt  genetivum. 
Haec,  ut  iam  e  Varrone  ostendimus,  rusticitas  est,  nec 
audienda. 

Alterum  stultum  ac  mendacissimum  dogma  sta¬ 
tuerunt  Germani,  quasi  i  nunquam  duplicaretur,  ita 
ut  Genitivi  Secundae  atque  Nominativi,  perinde  at¬ 
que  in  pronomine  idem ,  i  nunquam  geminentur, 
proinde  CorneK,  Li vi,  Horati,  isdem,  et  alia  similia 
esse  scribenda,  non  autem  Cornelii,  Livii,  Horatii, 
iisdem  (ei  pro  ii),  deis,  aut  dis,  nunquam  Dii,  Diis, 
et  alia  idgenus,  quae  nullo  fundamento  nituntur. 

Ut  iam  dictum  supra  est,  Romani,  propter  angu¬ 
stias  tabellarum,  marmorum  ac  nummorum,  vocabu¬ 
la  solebant  coarctare  ac  breviare,  ita  ut  nostris  typis, 
nisi  ad  id  delineentur  et  excudantur,  repraesentari 
non  possent.  Eiusdem  parsimoniae  causa  litteram  i,  ubi 
aut  syllaba  longa  erat,  aut  geminari  debebat,  dupli¬ 
carunt  longitudine,  aut,  et  hoc  diu,  per  ei  scripserunt 
*  .  f 
ut  capteivei,  puerei.  Caeterum  non  modo  duplicarunt 

i  per  longitudinem,  sed  etiam  numerice  duplicarunt 
et  etiam  triplicarunt.  En,  sunto  exempla : 

lIbero  .  patri.  Est  inscriptio  Romae:  portiI 
LVCILLlI  .  VITRASl  .  PRAETESTATI.  —  Alia  :  CVRATOR 
ALVEI  .  ET  .  RXPARVM  .  TIBERIS  .  ET  .  CLOACA  RVM 
VRBIS  .  TERMINAVIT  RlPAM. 

Subinde  etiam  pro  E  geminatur  I,  ut :  annaiia 
AVRELIAII  .  GALLAII  .  CARCHIIDON  .  CLIIMIINTI  .  COC- 

Cinvs  .  diiibvs,  etiam  iit,  pro  et  .  fiicit  .  fiilix  r 
hiidistvs  .  miisibvs  (pro  mensibus)  siiviri  .  viirvs 
(pro  verus),  bunii  (bene),  sed  haec  hactenus. 

Caeteroquin  quantitas  et  accentus  per  apices  in¬ 
dicabantur,  ut  Terentianus  Scaurus  atque  M.  Fab. 
Quintilianus  praecipiunt,  nempe  per  apicem  acutum, 
/ ,  per  gravem,  v,  atque  per  circumflexum,  A,  qui  et¬ 
iam  nostris  temporibus  adhibentur  praeter  Germanos. 
Item  signa  brevitatis  atque  longitudinis  u  —  com¬ 
mendatur  supra  capita  vocalium,  uti 

DOCEMUR,  AUDIMUS,  TOTIES,  &c. 

Littera  J,  ad  alphabetum  Romanum  non  perti¬ 
net,  inventa  enim  est  initio  saeculi  XVII-mi,  h.  e„ 
circa  1601-um  —  1603ium;  in  nulla  scriptura  Ro¬ 
mana  potest  adhiberi. 

Littera  V  et  vocalis,  et  consonans,  et  etiam  re¬ 
spondebat  Graecae  litterae  v.  Eodem  tempore  quo  j, 
inventae  et  adaptatae  sunt  formae  U  et  u.  Neutra  est 
Romana,  nec  in  documentis  ac  monumentis  lapideis 
adhibenta  est.  In  scriptura  ordinaria  consuetudo 
utramque  in  textum  scriptum  et  impressum  iam  in¬ 
gessit,  tamen,  quoad  eius  fieri  possit,  U  inter  maiu- 
sculas  ingeri  non  debet. 

Quum  duplicatio  V  saepe  inamoenum  esset,  ut  in 
ssevvs,  vva,  servvs,  Imperatori  Claudio  placuit  ab 
^Etoliis  digammon  d  adoptare,  cuius  multa  sunt  ve- 

stigia  ex  iis  temporibus;  uti:  ^vlgvs,  ^alae,  ^ixit, 
ubi  consonantis  F  vice  fungeretur,  ut  servus,  vul¬ 
gus,  vale,  vixit,  ex  qua  causa  Germani  hodiedum  F 
(vau  =  fau)  usque  ita  proferunt. 

Apud  nos  in  scholis  F  usque  vocalem  esse  vo¬ 
lunt,  et  ita  enuntiant,  velut ;  amam  ma,  uua,  ca^e. 
Hoc  inde  fit,  quod  delecti  ad  hoc  investigandum  mis¬ 
si,  decepti  transcriptione  Graecorum,  qui  Falerium, 
Firgilium,  aliaque  eiusmodi  aliquando  (non  semper) 
sic  reddiderunt:  Oualerios ,  Ouirgilios ,  sed  etiam 
falerium  et  Bergillmm.  At  veritas  longe  aliter  se 
habet.  Etenim  B  et  F  apud  Romanos  frequentissime 
confunduntur,  cuius  rei  sunto  sequentia  exempla: 
Favia  lex;  Fabiana,  viduum  (biduum),  imvecillitas, 
vaiolat  (baiulat);  coivgi  .  dignissimae  .  et  .  incom- 
p  ara  vili.  Vicissim,  B  pro  V :  alveolus,  caVea ;  BIX 
annis  xx ;  Vobis  (vobis),  iuVantur  (iuvantur),  uVhs 
duracinas  (uvas),  viVebat  (vivebat) ;  iuVentio,  Miner- 
Va,  OliVeto ;  Flavialis,  inVicto,  iuVentutis,  leVo,  Octa¬ 
vius,  se  ViVus,  se  viVos,  SeVera,  SeVerus,  serVus,  siVe 
(sive),  et  sic  porro.  Ergo  F  non  ad  vocalem  u,  sed 
ad  consonum  V  inclinat.' 

M.  noster  Fabius  (Lib.  I.,  cap.  IV.)  et  hoc  anim¬ 
advertit  :  “Et  medius  est  quidam  V  et  I  litterae  sonus 
Non  enim  sic  optumum  dicimus  quam  optimum 

f 

Sensus  quaestionis  est,  utrum  non  littera  quaedam  de¬ 
sit  hic,  quum  litterae  sint  duae,  soni  autem  tres.  Esse 


lvii 

itaque  debere  litteram  tertiam,  quas  nec  i  esset,  nec 
u,  sed  aliquid  inter  utramque.  Sonus  hic  sine  dubita- 
tine  est  is,  quem  Graeci  per  v,  Franci  per  u,  Germani 
autem  per  u  reddunt.  —  Nequissimum  itaque  atque 
stultissimum  est,  quum  Germani  hunc  locum  sic  cor¬ 
rumpunt  :  “non  enim  sic  optimum  dicimus  ut  opi¬ 
mum.”  quasi  de  quantitate  littere  i  hic  agatur !  Post¬ 
quam  ita  corruperunt  locum  auctoris,  audacter  sta¬ 
tuunt  dogma  mendacissimum,  dici  ac  scribi  debere 
optumum,  maxumum,  plurumum,  pontufex,  carnu- 
fexy  et  sic  deinceps.  Grammaticus  Romanus  dein  sub- 
iiungit  C.  Caesarem  i  favisse,  et  hinc  i  in  similibus 
locis  eius  auctoritate  niti. 

Sonus  u  in  variis  inscriptionibus  per  ou  expres¬ 
sus  legitur,  more  Graecorum.  Sic  in  decreto  L.  ^Emilii 
Paulli  (189  A.  Ch.)  possidere  habereqve  iovsit- 
In  decreto  autem  consulum  contra  Bacchanalia  (186 
A.  Ch.),  sic  habent:  marcvs  l.  f.  s.  cos  .  senatvm 

CONSOLVERVNT  IV  OCTOB  .  APVD  AEDEM  DVELONAI... 
DE  BACANALIBVS  QVE  .  FOIDERATEI  ESENT.  ITA  EXDE- 
CENDVM  CENSVERE  —  —  HOMINES  PLOVS  .  V  .  OINI- 
VORSEI  .  VIREI  ATQVE  MVLIERIBVS  SACRA  NEQVIS- 
QVAM  ,  FECISE  VELET.  NEVE  INTER  .  IBEI  VIREI 
PLOVS  DVOBVS.  VTEI  SVPRAD  SCRIPTVM  EST.  HAICE 
VTEI  .  IN  .  CONVENTIONID  .  EXDEICATIS  NE  MINVS 
TRINVM  NOVNDINVM,  &C. 

Litterae  X ,  F,  Z.  Hae  tres  litterae  circa  temppra 

M.  T.  Ciceronis  (circiter  60  annis  ante  Christum  a 
Romanis  cooptatae  sunt.  Nominantur  autem  ics , 
y-psilon,  atque  ze.  Hic  ego  quidem  errare  grammati¬ 
cos  existimo,  quandoquidem  etiam  iam  Plautus  atque 
Terentius  utuntur,  et  monumenta  etiam  iis  antiquio¬ 
ra  Quintilianus  laudat  dulcedinem  earum,  sed  in 
Graecis  tantum  nominibus  adhibitas  asserit;  quod  va¬ 
let  quidem  de  z,  non  de  prioribus.  In  verbis  Latinis 
antiquitas  scripsit  coniugs,  legs ,  aut  vero  s,  ut  Sestius, 
pro  Sestio,  praetesta,  pro  praetecta;  ecscribere,  con- 
FLISSISSET,  &C. 

Quod  ad  y  attinet,  est  littera  composita  ex  i  et  j 
sed  antequam  hanc  formam  statuissent,  et  Graeca,  et 
Romana  vocabula  per  u  reddiderunt,  ut  Suria  (Sy¬ 
ria),  Suracusse,  Purrus  ( Burrus  =  Pyrrhus),  sumbo- 
lum,  sucophanta,  sulva ,  Sulla ;  ea  tamen  inventa, 
haec  et  talia  deinceps  per  y  exscriperunt,  quod  et  nos 
usque  facimus,  nec  sophismata  Germanorum  silvam , 
Sullam  praecipientibus  quidquam  curamus. 

Itali  quidem  z  tzettam,  Germani  autem  tzet ,  ap¬ 
pellant,  atque  litterae  tz  sonum  affingunt.  Male.  De 
sono  eius  dubium  nunquam  fuit.  Usus  Romanorum 
clare  ostendit  sonum  eius  fuisse,  et  usque  esse,  ut 
apud  Francos,  Anglos,  Slavos  et  omnes,  praeter  Italos 
et  Germanos,  h.  e.,  acutior  s,  dentalis,  et  ob  eam  cau¬ 
sam  in  locis,  ut  Smyrna,  Smaragdus,  saepissime  adhi- 
bqtur,  quae  nomina  ob  id  etiam  Zmyrna  et  Zmaragdus 

continuo  scribuntur,  quod  nisi  sono  similes  essent, 
fieri  non  posset.  Notum  praeterea  est  aliquot  vocabu¬ 
la  Romana,  abi  z  sonus  exprimebatur,  per  ss  scripta 
esse,  uti  caussa  (quod  Ciceronis  esse  dicunt),  atque 
e  Graecis  derivatis  ubique,  uti  obrussa  (obryssa,  obry¬ 
za),  Messentius,  Mezentius,  cretalisso,  malacisso , 
pro  -zo. 

Litterae  AI,  AE,  JE,  E ,  0/,  CE.  Nullum  un¬ 
quam  fuit  dubium  quin  nomina  substantiva  et  adie- 
ctiva  Primae  Declinationis  arctissime  secutae  sint  Pri¬ 
mam  Declinationem  Graecam,  unde  usque  habemus 
patrem  familias,  tum  Nominativum  Pluralem  -ai,  ut 
mensai,  aulai,  perinde  atque  ( lenitivum  Singularem 
mensai,  aulai,  non  diphthongos,  sed  duas  syllabas,  ut 
patet  e  metris  poetarum. 

Germani  contendunt  hanc  orthographiam  ad 
“Classicam”  usque  aetatem  perdurasse  ac  tum  demum 
ai  versum  in  ae,  usque  duas  syllabas.  At  si  quaeras 
huius  rei  exempla  in  libris,  omnino  nulla  reperias,  nec 
in  Catone  (234 — 149),  nec  in  M.  Pacuvio  (220 — 132) 
neque  in  Plauto  (mortuus  184),  neque  in  ullo  vetu¬ 
stiori  poeta,  uti  Livio  Andronico,  Cn.  Naevio,  Q.  En¬ 
nio,  quidquam  eius  legitur,  quae  quidem  iam  omnia 
adulterata  ad  nos  pervenerunt,  atque  sine  dubitatio¬ 
ne  cuncta  quae  in  illis  vetustatem  sapiunt,  partim 
casu,  per  neglectum,  partim  adulteratorum  manu 
sunt  archaica.  Doctrina  itaque  Germanorum  unico 

fonte  nititur,  sex  libris  de  Rerum  Natura  T.  Lucretii 
Chari  (96—55),  iam  temporibus  C.  Caesaris,  et  M. 
Tullii  Ciceronis/4  ideo  sub  hoc  capite  memorabilis, 
quod  mores  archaicos  imitatus  est,  ut  et  Maro,  post 
eum,  C.  Sallustius  Crispus,  Caesaris  et  Octaviani  aequa¬ 
lis.  Haec  itaque  nihil  probant,  quia  nulla  eius  rei  mo¬ 
numenta  habemus. 

Contra,  haud  diu  exstitit  etiam  ae,  quoniam  fere 
simul  cum  ae  etiam  x,  quin  et  e  clam  serpebant,  et 
scripta  monumenta  iam  periodo  Augustana  in  apri¬ 
cum  prodiverunt,  et  Cesar ,  questor,  edilis,  KeidXios, 
Cecilius,  cerimonia,  hedus,  seculum,  in  diem  plus  pro¬ 
deunt,  atque  ista  est  Latinitas  quam  ego  amplexus 
sum,  quam  omnes  qui  in  universo  mundo  hac  aetate 
Latine  sciunt,  sequuntur,  quam  ego  Latinitatem  Im¬ 
perialem  appello,  et  ad  quam  ab  omnibus  amplecten¬ 
dam  provoco. 1 

1.  Hoc  est,  ut  nulla  sit  affectatio  archaismi;  ut  scribamus 
JE,  (E,  ae,  oe,  non  a  e,  oe,  neque  Ae,  et  Oe.  Siquis  tamen  divisas 
vocales  scribere  malit  AE,  non  Ae  utatur,  quia  e  non  est  secun¬ 
da  littera,  sed  pars  primas.  Prasterea,  a  e  efferendus  est  a  e,  ut 
laevis,  se  autem  ut  e,  proinde  Levis,  enuntiamus  ut  levis,  laevis 
autem  ut  la-e-vis,  sed  una  syllaba.  Hic  fuit  sermo  vivus  Populi 
Romani  ultimus,  hunc  nos  prosequimur,  solam  enuntiationem  le¬ 
gitimam,  et  historice  veram,  quandoquidem  ipse  Populus  Roma¬ 
nus,  posthabita  enuntiatione  maiorum,  hanc  elegit,  in  hac  acqui¬ 
evit  ad  mortem  usque.  Quid  ergo  fingamus  nobis  in  phantasia 
Romam  respublicanam,  Ciceronianam,  delirium  ac  phantasma  ludi- 
magistrorum,  quin  potius  ditemus  sermonem  Romanum  novis  vo¬ 
cabulis,  diffundamus  sermonis  usum,  circulos  Latinos  condendo, 
ac  novas  litteras,  periodica  Gentium  Latina  edendo  ac  diffun¬ 
dendo. 

Furor  ille  antiquitatum  caeterum  non  est  inven¬ 
tio  Germanorum,  nec  illi  argumentis  convincuntur 
aut  moventur,  perinde  atque'  sui  praedecessores.  Daus- 
quius,  ipse  antiquitatum  indagator,  scriptorque  de 
Orthographia  Romana,  negabat  se  moveri  praeceptis 
Grammaticorum,  et  se  ulterius  quoque  cum  scriptu¬ 
rum.  Manutius  quoque  Paulus  eodem  modo  nega¬ 
bat1  se  contionem  agniturum,  et  concionem  se  scri¬ 
bere  malle.  Erasmus  ridendos  existimavit  qui  eo  fu¬ 
rore  caperentur,  et  ex  repertis  antiquitatibus  aliis  re¬ 
gulas  praescribere  vellent. 

Ex  omni  enim  aevo  inscriptiones  colligi  queunt 
rationibus  grammaticis  adversae;  uti  “cis/’  “qid,” 
“acua,”  praesertim  autem  quae  precepta  AI  ante- 
classicum  AE  classicum,  JE  et  E  post-classicum  ac 
barbarum  cavillantur.  Sunt  enim  inscriptiones  innu¬ 
merae,  huiusmodi,  aei,  aeivs,  ei,  eius;  mvrvm  reedi- 

FICARI  IVSIT  —  PARENTES  EIVS  SIBI  ET  SVIS  POSTE- 

risqve  aeorvm  :  men.  xi.  diaes  vn  (menses  unde¬ 
cim,  dies  septem):  hoc  monvmentvm  extaervm  he¬ 
redem  NON  SEQVITVR. 

1.  idem  asserebat  de  nomine  Syllae,  in  Lapidibus  Capitoli¬ 
nis,  auctoritate  Verrii  Flacci,  Grammaticorum  Romanorum 
“YpafJlliaTlKOTaTOi}  insculpto  se  eam  orthographiam  non  secutu¬ 
rum.  Quum  itaque  Germani  partes  semper  deteriores  sequan¬ 
tur,  nos,  qui  veritatem  quaerimus,  Lapides  Capitolinos  Verri¬ 
umque  Flaccum  -necessario  potiores  habebimus,  atque  Syllam  seri" 
bemus. 

Frustra  ergo  Germani  dogmata  comminisci  ex 
iis  fontibus  conantur.  Paene  omnia  monumenta  anti¬ 
quitatis  contra  se  sunt,  quibus  tamen  convinci  et 
coargui  se  non  patiuntur,  num  itaque  nos  a  tradita 
veritate,  ab  usu  binum  millium  annorum  suis  sophis¬ 
matibus,  saepe  etiam  manifestis  figmentis  et  errori¬ 
bus  avocemur? 

Plurima  in  hoc  tractatulo  data  opera  praeterivi, 
uti  de  nasalibus  - ng ,  -of,  de  aspiratis,  rh,  th ,  ph,  non 
enim  spatium  sinit  ut  ad  particularia  descendam. 
Non  tamen  audeo  locum  M.  Fabii  Quintiliani  cele¬ 
brem  (Lib.  XII.,  Cap.  10)  silentio  praeterire.  Sic  ipse 
scribit:  “Prudenter  enim;  qui  quum  interrogasset 
rusticum  testem,  an  ‘Amphiona’  nosset,  negante  eo 
detraxit  aspirationem,  breviavit  que  secundam  eius 
nominis  syllabam,  et  ille  eum  sic  optime  norat.”  Hoc 
est,  advocatus  coram  iudicibus  sic  quaesivit  a  teste 
rustico : 

“Mi  homo,  novistine  Amp’hiona?”  respondit  ru¬ 
sticus: 

“Non  movi  eum.”  Tunc  advocatus  omisit  aspira¬ 
tionem,  rusticis  non  usitatam,  et  i  breviavit : 

“Nostine  Ampiona?”  Ita  prolatum  nomen  rusti¬ 
cus  agnovit.  Hinc  palam  erit  quid  de  hoc,  et  quid  de 
reliquis  aspiratis  censendum  sit. 

*  ,  * 

* 

Quum  ex  his  omnibus  satis  clare  constare  debeat 


nec  Germanos  aut  fontes  aut  saltem  thesaurarios  es¬ 
se  omnis  scientiae  Latinae,  nec  veritatem  eos  aut 
quaerere,  aut  inculcare  velle,  sed  suos  errores  figmen¬ 
taque  nobis  tamquam  praecepta  imponere 

“Hoc  volo,  sic  iubeo;  sit  pro  ratione  voluntas, 
(Iuv.  Sat.  VI.,  222) ; 

et  quum  sua  deliramenta  etiam  libros  rituales,  ipsa 
adeo  Biblia,  ut  vereor,  pervaserint,  monendos  omnes 
amicos  cultoresque  traditae  Romanae  Latinitatis,  tem¬ 
pus  supremum  advenisse,  ut  et  sua  Ciceroniana, 
“Classica”  et  alia  speciosa  nomina,  quibus  studiosos 
Latinitatis  a  quotidiano  sermone  deterrent,  respuere, 
suos  adulterinos  textus  ex  scholis  everrere,  velut  vi¬ 
rulentissimam  Latinitatis  pestem  exigere  et  aman¬ 
dare,  opportunum  statuamus;  nam  quod  Phaedrus  nos 
monet  (I.,  11 ),  verum  est: 

“Virtutis  expers,  verbis  iactans  gloriam, 
Ignotos  fallit,  notis  est  derisui.” 

d Arcadius  zAvellanus, 

Magister  Litterarum  Romanarum, 
ex  Collegio  ad  Sti  Ioannis 

Calendiis  Martis  Brooklyn— New  York 

1922-di  in  Civitatibus  Foederatis 

